
2021 թվականի սեպտեմբերի 23-ին Ադրբեջանի հանրապետությունը ներկայացրել է գանգատ Արդարադատության միջազգային դատարան ընդդեմ Հայաստանի Հանրապետության` Ռասայական խտրականության բոլոր ձևերի վերացման մասին ՄԱԿ-ի կոնվենցիայի (այսուհետ՝ Կոնվենցիա) հիմքով: Գանգատի 85-ից 93-րդ կետերում դիմումատու-պետությունը ներկայացրել է ատելության խոսքի հիմքով փաստարկներ՝ մեղադրելով ՀՀ-ին կոնվենցիայի 2,4 5 և 7-րդ հոդվածների խախտման մեջ, պնդելով, որ ՀՀ-ն աջակցում, հրահրում ու տարածում է էթնիկ պատկանելիության և ազգության հիմքով ատելություն ադրբեջանցիների նկատմամբ՝ վերջիններիս ներկայացնելով որպես հայերի հետ «գենետիկորեն անհամատեղելի», «քոչվորներ», «բարբարոսներ», «պատմություն ու մշակույթ չունեցող ժողովուրդ», «հայերին ստորադաս ժողովուրդ», և այլն։  
Նշված հոդվածների հիմքերով ատելության խոսքի վերաբերյալ փաստարկները վերաբերում են հետևյալ ոլորտներին․
· Կառավարության և օրենսդիր մարմնի բարձրաստիճան ղեկավարության կողմից (պետության ղեկավար, կառավարության բարձրաստիճան պաշտոնատար անձինք, տարբեր օղակների հանրային ծառայողներ, օրենսդիր մարմնի բարձրաստիճան պաշտոնար անձինք) ատելության խոսքի հրահրում, աջակցում, տարածում։ 
· Ավանդական լրատվամիջոնցների (մամուլ, հեռուստատեսություն և ռադիո) և առցանց լրատվամիջոցների (մասնավոր ու  հանրային) կողմից ատելության խոսքի տարածում։
· Հանրակրթության ոլորտում, կրթական ծրագրերում, դասագրքերում  ատելության խոսքի տարածում։
· Պետության կողմից ղեկավարվող ապատեղեկատվության արշավների և կիբեր հարձակումների միջոցով ատելության խոսքի տարածում, 
· Հասարակական և այլ կազմակերպությունների (ՎՈՄԱ) կողմից ատելության խոսքի տարածում և պետության կողմից կանխարգելման բացակայություն, 
· Ատելության խոսքի դեպքերով քրեական վարույթն չնախաձեռնելը և քրեական հետապնդում չիրականացնելը, և նման իրավախախտումների վերաբերյալ վիճակագրություն չվարելը։  
Հայաստանի Հանրապետությունը, հետամուտ լինելով իր միջազգային պարտավորություններին, պարտավոր է իր օրենսդրությունը և պրակտիկան համապատասխանեցնել Կոնվենցիայի պահանջներին։ Սույն հետազոտության նպատակն է պարզելը, թե արդյոք դատավարության նշված ոլորտներում առկա են համակարգային խնդիրներ և, եթե այդպիսի խնդիրn կան, ինչ բարեփոխումներ պետք է իրականացվեն նշված համակարգային խնդիրները վերացնելու ուղղությամբ, որպեսզի ՀՀ քաղաքացիները և ՀՀ-ում գտնվող անձինք ունենան ռասիզմի դեմ իրավական պաշտպանության արդյունավետ մեխանիզմներ, որպեսզի ՀՀ-ն, որպես միջազգային հարաբերությունների սուբյեկտ, կարողանա արդյունավետ իրավական գործընթացներ իրականացնի միջազգային հանցագործություններ կատարած անձանց և պետությունների դեմ, ինչպես նաև, որ ՀՀ-ն ներկայացնի միջազգային մոնիթորինգային մարմիններին տվյալներ ու վստահելի տեղեկություններ, որ կատարում է Կոնվենցիայից բխող իր միջազգային պարտավորությունները։ 
Սույն հետազոտություն կատարելիս որպես ուղեցույց է ընտրվել Եվրոպային խորհրդի Ռասիզմի և անհանդուրժողականության դեմ եվրոպական հանձնաժողովի (ՌԱԵՀ) Ընդհանուր քաղաքականության թիվ 15 հանձնարարականը ատելության խոսքի դեմ պայքարի մասին (այսուհետ՝ թիվ 15 ԸՔՀ): Խորհրդատավական բնույթի այս փաստաթղթում ամփոփված են Եվրոպայի խորհրդի՝ Անդամ Պետություններին ուղղված 10 հանձնարարականներ ներպետական մակարդակում ատելության խոսքի կանխարգելման ուղղությամբ քաղաքականություններ ու ծրագրեր մշակելիս ու դրանց շրջանակում օրենսդրական բարեփոխումների կատարլիս։ Փաստաթուղթը նաև ներառում է 10 հանձնարարականների բացատրական ուղեցույց։[footnoteRef:1]  [1:  Փաստաթուղթը թարգմանված է հայերեն։ Մինչ այժմ օգտագործվել է դեռ իրազեկման և ուսումնական նպատակներով։ Օրինակ, այդ փաստաթղթի հիմքով մշակվել է դասընթացի ծրագիր Եվրոպային խորհրդի ՀՀ գրասենյակի կողմից և Արդարադատության ակադեմիայի հետ համատեղ անցկացվել է մեկ ամսյա առցանց դասընթաց վարչական դատարանի դատավորների և դատախազների համար։ Այդուհանդերձ, փաստաթուղթը դեռ լայն կիրառություն չունի Հայաստանի Հանրապետությունում։] 

Թիվ 15 ԸՔՀ-ի 10 հանձնարարականներն ուղղված են ինչպես իրավական, այնպես էլ կիսաիրավական և արտաիրավական մեխանիզմների զարգացմանը՝ որպես ատելության խոսքի կանխարգելման համապարփակ մոտեցման տեսլական։ Համապարփակ մոտեցման տեսլականը հանձնարարականի ամենակարևոր գաղափարն է, որն ընդհանուր առմամբ ներկայացնում է այն գաղափարը, որ ատելության խոսքի կանխարգելմանը պետք է հասնել օրենսդրության բոլոր երեք ճյուղերի՝ քրեական, վարչական ու քաղաքացիական օրենսդրության կիրառմամբ, ինչպես նաև ինքնակարգավորման մեխանիզմներով, որոնք ներառում են վարքագծի ու էթիկայի իրավական, կիսաիրավական կամ արտաիրավական կառուցակարգեր պետական ու ոչ պետական, ինչպես նաև մասնագիտական մարմիններում (օրինակ՝ ԶԼՄ-ներում, համացանցային ծառայություններում, և այլն): Ավելին, թիվ 15 ԸՔՀ-ն շեշտը դնում է նաև ոչ իրավական գործընթացների վրա իրավապաշտպան, քաղաքացիական ակտիվիզմի,  հանրային իրազեկման  ու կրթության բնագավառներում։ Ըստ այդմ, սույն հետազոտությունը ընդգրկում է բոլոր նշված ոլորտները, որոնք ներառված են թիվ 15 ԸՔԸ-ում և որոնք առնչվում են ՄՔԴ-ում ընթացող դատավարության շրջանակում քննարկվող ոլորտներին։ 
Յուրաքանչյուր ոլորտի ուսումնասիրության շրջանակում ներկայացված են եզրահանգումներ, թե որքանով է տվյալ ոլորտը համապատասխանում Կոնվենցիայի պահանջներին, ինչ անհամապատասխանություններ են առկա ՀՀ սահմանադրության և միջազգային չափանիշների հետ, որոնք են դրա պատճառները, ինչպես նաև ներկայացված են առաջարկություններ յուրաքանչյւուր ոլորտի բարեփոխումների վերաբերյալ։ 

[bookmark: _Hlk88613601]ՀՀ քրեական օրենսգիրքը սահմանում է հիմնական ու որակյալ հանցակազմերով ատելության հանցագործությունների մի շարք տեսակներ։ Հիմնական հանցակազմով սահմանված են ցեղասպանությունը (հոդված 133), ցեղասպանության ուղղակի և հրապարակային հրահրումը (հոդված 134), մարդկության դեմ ուղղված հանցագործությունները (հոդված 135, մաս 1-ին, կետ 8), ցեղասպանությունը կամ մարդկայնության դեմ ուղղված հանցագործությունները հրապարակայնորեն հերքելը, արդարացնելը, դրանք քարոզելը կամ դրանց վտանգավորությունը նսեմացնելը (հոդված 136), ռասայական, ազգային, էթնիկական կամ կրոնական թշնամանք հարուցելու նպատակով մշակութային արժեքները ոչնչացնելը կամ վնասելը (հոդված 146), խտրականությունը (հոդված 203), ատելություն, խտրականություն, անհանդուրժողականություն կամ թշնամանք հրահրելուն կամ քարոզելուն ուղղված հրապարակային խոսքը, ինչպես նաև այդ նպատակով նյութեր կամ առարկաներ տարածելը (հոդված 329) և բռնություն գործադրելու հրապարակային կոչերը, բռնությունը հրապարակայնորեն արդարացնելը կամ քարոզելը, ինչպես նաև այդ նպատակով նյութեր կամ առարկաներ տարածելը (հոդված 330): Որակյալ հանցակազմով հանցագործություններ են ռասայական, ազգային, էթնիկ կամ սոցիալական ծագումով, կրոնով, քաղաքական կամ այլ հայացքներով կամ անձնական կամ սոցիալական բնույթի այլ հանգամանքներով պայմանավորված, ինչպես նաև ատելության, անհանդուրժողականության կամ թշնամանքի շարժառիթով սպանությունը (հոդված 155), առողջությանը ծանր վնաս պատճառելը (հոդված 166), առողջությանը միջին ծանրության վնաս պատճառելը (հոդված 167), մարդու առևանգելը (հոդված 191), ազատությունից ապօրինի զրկելը (հոդված 192), հոգեկան ներգործությունը (194), ֆիզիկական ներգործությունը (հոդված 195), ֆիզիկական ուժեղ ցավ կամ հոգեկան տառապանք պատճառելը (հոդված 196), գույքը վնասելը կամ ոչնչացնելը (հոդված 264), դիակն անարգելը (հոդված 305) և գերեզմանն անարգանքի ենթարկելը (հոդված 306): 
Նշվածներից 329 և 330-րդ հոդվածները սահմանում են ատելության խոսքի հանցակազմերը։ Հետևաբար, անհրաժեշտ է վերլուծել այս երկու հոդվածների համապատասխանելիությունը Կոնվենցիայի պահանջներին։ Այդուհանդերձ, մնացած որոշ հոդվածներ նույնպես պարունակում են ատելության խոսքի հանցակազմի հատկանիշներ, օրինակ, ցեղասպանությունը հերքելը (հոդված 136), ցեղասպանությունը ուղղակիորեն հրապարակային հրահրելը (հոդված 134), հոգեկան տառապանք պատճառելը (հոդված 196), որը կարող է ուղեկցվել խոսքերով, ինչպես նաև գերեզմանն անարգանքի ենթարկելը (հոդված 306), որը կարող է ուղեկցվել գրառումներով կամ սիմվոլներով, որոնք նույնպես արտահայտվելու (խոսքի) միջոցներ են: 
ՌԱԵՀ-ի թիվ 7 ԸՔՀ-ն տրամադրում է ռասիզմի ու ատելության խոսքի քրեաիրավական որակումների միջազգային ուղեցույցներ (տե՛ս հատկապես հանձնարարականի 18 և 19-րդ կետերը)։ Համեմատելով 329 և 330-րդ հոդվածների օբյեկտիվ և սուբյեկտիվ հատկանիշները այդ ուղեցույցների հետ, կարելի է համոզվել, որ նշված հոդվածներն ամբողջությամբ համապատասխանում են ՌԱԵՀ-ի պահանջներին։ Այսպես, հոդվածներով քրեականացված է ատելության խոսքի «հրապարակային» դրսևորումը, որն ուղղված է «մարդու» կամ «մարդկանց խմբի» դեմ, որոնք ընդգրկում են այնպիսի գործողություններ, ինչպիսին են «ատելություն», «խտրականություն», «անհանդուրժողականություն» և «թշնամանք» հրահրելը կամ քարոզելը, «բռնություն» գործադրելու կամ դրա գործադրումը արդարացնելը կամ քարոզելը՝ պայմանավորված տվյալ մարդու կամ մարդկանց խմբի ռասայական կամ ազգային (քաղաքացիության) պատկանելիությամբ, ազգային կամ էթնիկ ծագումով, կրոնական համոզմունքով ու լեզվով։ Սրանք այն հինգ հիմնական ու նվազագույն հատկանիշներն են, որոնք սահմանված են ՌԱԵՀ-ի թիվ և ԸՔՀ-ում որպես ատելության դրդապատճառներ։ Մինչդեռ, ՀՀ քրեական օրենսգրքում ատելության շարժառիթները սահմանված են ավելի լայն՝ ըստ Սահմանադրության 29-րդ հոդվածի հատկանիշների, որոնք ըստ էության ընդգրկում են խտրականության համընդհանուր արգելքի գաղափարը («անձնական կամ սոցիալական բնույթի այլ հանգամանքներ»), որը նշանակում է, որ ՀՀ-ում քրեականացված են ատելության խոսքի հրապարակային հայտարարությունները ցանկացած դրդապատճառով։ 
Քրեական օրենսգրքի 329 և 330-րդ հոդվածներով նախկին քրեական օրենգրքի 226-րդ հոդվածի համեմատ նկատելի առաջընթաց է, ու դա պայմանավորված է ոչ միայն ատելության շարժառիթների լայն (ըստ էության՝ անսահման) շրջանակով, այլև հացակազմի այլ օբյեկտիվ հատկանիշներով, որոնք նշվեցին վերևում, օրինակ, անհանդուրժողականություն, ատելություն, թշնամանք ու խտրականություն, բռնություն քարոզելուն ուղղված գործողությունների սահմանելը, ինչպես նաև նշված նպատակներով «նյութ կամ առարկա տարածելը», որոնք որպես հանցագործության հատկանիշներ բացակայում էին նախկին օրենսգրքի 226-րդ հոդվածում։  
Կոնվենցիայի 4-րդ հոդվածը տարանջատում է «հրահրում» և «տարածում» հասկացությունները հետևյալ կերպ․ i)	ռասայական գերազանցության կամ ռասայական ատելության վրա հիմնված գաղափարների ցանկացած տարածում, ii) ռասայական խտրականության հրահրում, iii)	ռասայի, մաշկի գույնի կամ էթնիկական ծագման հիման վրա անձի կամ անձանց դեմ ուղղված բռնարարքների հրահրում: Ինչպես տեսնում ենք, ՄԱԿ-ի կոնվենցիան տարբերակում է ռասայական խտրականության կամ բռնության հրահրումը գաղափարների տարածումից։ Հաշվի առնելով ներկայումս համացանցի և սոցիալական ցանցերի կարևորությունը ինֆորմացիայի տարածման հարցում, նոր օրենսգրքի 329-րդ հոդվածում նման գործողության որպես հանցագործության օբյեկտի հատկանիշ սահմանելը մեծ կարևորություն էր ներկայացնում։ Այսպիսով, ՀՀ քրեական օրենսգիրքը սահմանում է ատելության խոսքի կանխարգելման շատ ավելի լայն, ընդգրկուն հիմքեր, քան առաջարկվում միջազգային իրավունքի նորմերով։
Նույնանման եզրահանգման կարելի է հանգել նաև ատելության շարժառիթով այլ, այդ թվում նաև որակյալ հանցակազմերով հանցագործություններ սահմանող նորմերի առումով: Դրանցում ատելության շարժառիթների շրջանակը կրկին սահմանված է խտրականության համընդհանուր արգելքի սկզբունքով՝ Սահմանադրության 29-րդ հոդվածի հիման վրա, որը բխում է նաև Մարդու իրավունքների եվրոպական կոնվենցիայի թիվ 12 Արձանագրության պահանջից։ Օրինակ, գերեզմանն անարգանքի ենթարկելու հանցակազմի որակյալ հատկանիշները սահմանված են  «ռասայական, ազգային, էթնիկ կամ սոցիալական ծագումով, կրոնով, քաղաքական կամ այլ հայացքներով կամ անձնական կամ սոցիալական բնույթի այլ հանգամանքներով պայմանավորված ատելության, անհանդուրժողականության կամ թշնամանքի» շարժառիթներով, որոնք շատ ավելի ընդգրկուն են ու լայն, քան ՌԱԵՀ-ի առաջարկած շրջանակը Թիվ 7 ԸՔՀ-ում, մինչդեռ նախկին քրեական օրենսգրքում ատելության հանցագործությունների բոլոր նորմերը կառուցված էին ընդհամենը երեք շարժառիթների հիման վրա՝ ռասա, ազգություն և կրոնական համոզմունքներ, որի պայմաններերում քրեական օրենսգիրքը չէր կարող արդյունավետ իրավական պաշտպանություն ապահովել։ 
Վերը նշվածով հանդերձ կա մեկ հանգամանք, որին անհրաժեշտ է ուշադրություն դարձնել ու իրականացնել այդ ուղղությամբ բարեփոխումներ։ Քրեական օրենսգրքի 330-րդ հոդվածում սահմանված է հրապարակային եղանակով «բռնություն գործադրելու» հանցակազմը։ Նույն ձևակերպումը առկա էր նաև նախկին քրեական օրենսգրքի 226.2 հոդվածից, որից ներկա հոդվածը նույնությամբ արտատպվել է (Բռնություն գործադրելու հրապարակային կոչերը, բռնությունը հրապարակայնորեն արդարացնելը կամ քարոզելը, ինչպես նաև այդ նպատակով նյութեր տարածելը): «Բռնություն գործադրելը» ներառում է հանցավոր գործողությունների ավելի նեղ շրջանակ, քան բռնություն հրահրելը, քանի որ կարելի է անձին կամ անձանց հրապարակայնորեն հրահրել կատարել բռնություն առանց բռնություն գործադրելու առերևույթ կոչեր արձակելու։ Այդպիսի օրինակներ կարելի է բերել նաև Հայաստանում տեղի ունեցած բազմաթիվ դեպքերից՝ հատկապես հանրահավաքներում ելույթների զգուշորեն ընտրված բառերի ու արտահայտությունների համակցությունից և ընդհանուր համատեքստից։[footnoteRef:2] Հաճախ բռնություն հրահրելու մտադրությամբ հրապարակային ճառ արտասանելիս  դրանց հեղինակները իրենց խոսքերն համեմում են չեզոք, հարձակողական բնույթ չունեցող արտահայտություններով, որպեսզի խուսափեն պատասխանատվությունից։ Մինչդեռ, օրենքը պետք է հնարավորություն տա նման քողարկված մտադրությամբ արարքները նույնպես սահմանել որպես հանցագործություն։ Ըստ այդմ, առաջարկվում է գործող օրենսգրքում փոխարինել «բռնություն գործադրել» արտահայտությունը «բռնություն հրահրել» արտահայտությամբ հետ, որպեսզի հնարավոր լինի քրեորեն հետապնդելի արարք սահմանել նաև առերևույթ բռնություն գործադրելու կոչեր չպարունակող և հարձակողական բնույթ չունեցող արտահայտությունները, որոնք, այդուհանդերձ, քողարկված կերպով կարող են հանգեցնել բռնությունների և վտանգել հասարակական կարգը և այլոց իրավունքները։ [2:  Օրինակ, 2016 թվականի հուլիսյան դեպքերին մեծամասամբ նպաստեցին հանրահավաքային ճառերը, որոնք թեև արտաքուստ բռնություն գործադրելու կոչեր չէին պարունակում, սակայն քողարկված կերպով դրդում էին մարդկանց բռնություն գործադրել ոստիկանների նկատմամբ։ Այդպիսի օրինակ էր հուլիսի 28-ի դեպքերը, երբ հանրահավաքի կազմակերպիչները հանրահավաքի մասնակիցներին ուղղորդեցին «Սարի Թաղ», որտեղ տեղւ ունեցավ բախում ոստիկանների հետ, ու այդ ամենը արվեց առանց բռնություն գործադրելու առերևույթ կոչերի, քանի որ այդ դեպքում հավաքը և երթը դադարեցնելու առերևույթ հիմքեր կստեղծվեին։ ] 

  
[bookmark: _Toc134288866]Տարանջատված վիճակագրական տվյալների հավաքագրում

Ատելության խոսքի և ատելության շարժառիթով այլ հանցագործությունների կանխարգելման քաղաքականության շրջանակում կարևոր է, թե արդյոք Կոնվենցիայի կամ Մարդու իրավունքների եվրոպական կոնվենցիայի մասնակից պետությունը վարում է նման հանցագործությունների տարանջատված վիճակագրական տվյալների հավաքագրում։ 
Երբ պետությունը վարում է հանցագործությունների համախմբված (ագրեգացված) տվյալների վիճակագրություն, նման վիճակագրությունից պարզ չի լինում, թե հանցագործություն դեպքերից քանիսն են կամ քանի տոկոսն են ներառում ատելության շարժառիթով հանցագործություններ, քանի որ որակյալ հանցակազմերի հիմքով առանձին վիճակագրություն չի վարվում։ Օրինակ, երբ պետությունը վարում է սպանության, բռնության, գույքի վնասման հանցագործությունների համախմբված վիճակագրություն, վիճակագրական տվյալներից հնարավոր չէ դուրս բերել, թե այդ դեպքերից քանիսն են կատարվել ռասայական, ազգային պատկանելիության, սեռական կողմնորոշման, կրոնական համոզմունքների և ատելության այլ շարժառիթների հատկանիշներով։ Արդյունքում, տվյալ պետությունում բացակայում է ճշգրիտ վիճակագրություն ատելության հանցագործությունների վերաբերյալ։ 
ՀՀ-ում տարիներ շարունակ հանցագործությունների վերաբերյալ վիճակագրական տվյալները պաշտոնապես հավաքագրվել են ՀՀ դատական համակարգի, ոստիկանության ինֆորմացիոն կենտրոնի, Քննչական կոմիտեի, ՀՀ գլխավոր դատախազության, Վիճակագրության ազգայի կոմիտեի կողմից։ Ոչ պաշտոնական տվյալների հավաքագրում են կատարում ՀՀ մարդու իրավունքների պաշտպանի գրասենյակը և տարբեր իրավապաշտպան հասարակական կազմակերպություններ՝ ըստ գործունեության բնագավառի։[footnoteRef:3] Վերը նշված պաշտոնական մարմինների կողմից վիճակագրությունը ավանդաբար վարվել է ու շարունակում է վարվել համախմբված եղանակով։ Օրինակ, Ներքին գործերի նախարարության Ինֆորմացիոն կենտրոնը հանցագործությունների մասին տվյալների ամենահամապարփակ և ամենակենտրոնացված բազան է Հայաստանում: Տվյալների հավաքագրումը և լրացումը կատարվում է Կառավարության թիվ 933-Ն որոշմամբ սահմանված կարգով: Բազայի մեջ մուտքագրվում են հանցագործությունների վերաբերյալ տվյալներ ըստ քրեական օրենսգրքի հոդվածների՝ առանց տարանջատելու դրանք ըստ որակյալ հատկանիշների, մասնավորապես՝ ատելության շարժառիթների։ Ինֆորմացիոն կենտրոնի մասնագետները, հաշվի առնելով տվյալների խիստ սահմանափակ տեսակավորումը, մշակել են տեղեկատուներ, որոնք նախատեսում են տվյալների դասակարգման 28 առավել մանրակրկիտ հիմքեր, որոնցից յուրաքանչյուրը կոդավորված է ըստ կոնկրետ թվի: Թիվ 14 տեղեկատուն ներառում է հանցագործությունների շարժառիթների ցանկը, որոնցում նշվում են ատելության շարժառիթներ՝ «ռասայական», «ազգային», «կրոնական», «անձնական այլ» և «այլ շարժառիթ», որոնք կոդավորված են 90, 91, 92, 95 և 99 թվերով: Այսպիսով, երբ հանցագործության մասին տվյալներ են մուտքագրվում թղթային կամ էլեկտրոնային բազայի մեջ, նշվում է ոչ միայն Քրեական օրենսգրքի հոդվածը, այլ նաև այն կոդը, որն համապատասխանում է հանցագործության վերը նշված շարժառիթին: Այդուհանդերձ, ինչպես երևում է վերևում, թեև Ինֆորմացիոն կենտրոնը կոդավորել է հանցագործության շարժառիթները, դրանք խիստ համախմբված տեսք ունեն,  տարանջատված չեն ըստ Քրեական օրենսգրքում ատելության հանցագործությունների որակյալ հատկանիշների։ Դրա արդյունքում, ատելության հանցագործությունների, այդ թվում նաև ատելության խոսքի վիճակագրությունը վարվում  է համախմբված կերպով։  [3:  Տե՛ս Եվրոպայի խորհրդի հետազոտությունը․ Խտրականությունը, ատելության հանցագործությունները և ատելության խոսքը Հայաստանում. տվյալների հավաքագրում Իրավիճակի վերլուծության զեկույց։ 2019: Զեկույցի ամբողջական տեքստը հասանելի է հետևյալ հղումով․ https://rm.coe.int/situational-analysis-armenia-hye/16809e49f2 ] 

Նույնը բխում է նաև դատական ակտերի վիճակագրությունից, որը վարում է Դատական դեպարտամենտը։ Կես տարին մեկ հրապարակվող վիճակագրական տվյալներում դատական ակտերի վերաբերյալ տվյլաները մուտքագրվում են ըստ Քրեական օրենսգրքի հոդվածների՝ առանց այդ հոդվածների ենթամասերի, որոնք սահմանում են ատելության շարժառիթները։ Օրինակ, ՀՀ դատական ակտերի վերջին՝ 2022 թվականի երկրորդ կիսամյակի վերաբերյալ վիճակագրական հաշվետվություններում ատելության խոսքի վերաբերյալ կայացված դատական ակտերի մասին տվյալները մուտքագրված են հոդվածների՝ առանց նշելու տվյլալներ այդ հոդվածների որակյալ հատկանիշների հիմքով կայացված դատական ակտերի քանակի մասին։  
Վիճակագրական տվյլաների հավագրման նման եղանակը չի համապատասխանում միջազգային սկզբունքներին։ ԵԱՀԿ Ժողովրդավարական հաստատությունների եւ մարդու իրավունքների գրասենյակը (ԵԺՀՄԻԳ)  այս առումով արձանագրել է, որ թեև ՀՀ իշխանությունները կիրառել են նկատելի ջանքեր ատելության հանցագործությունների վերաբերյալ ՀՀ օրենսդրությունը միջազգային չափանիշներին համապատասխանեցնելու վերաբերյալ, իրավապահ մարմինները «չեն կատարում ատելության հանցագործությունների կանխակալ դրդապատճառների արձանագրում», իսկ ՀՀ-ի կողմից ներկայացված 58 գործերից ոչ մեկով չի երևում, թե այդ արձանագրված դեպքերն ատելության ինչ շարժառիթներով էին կատարվել։[footnoteRef:4]  [4:  Տե՛ս ԵԱՀԿ/ԵԺՀՄԻԳ կայքը ատելության հանցագործությունների արձանագրման վերաբերյալ, որում ՀՀ-ի վերաբերյալ էջը հասանելի է հետևյալ հղումով․ Armenia | HCRW (osce.org) ] 


[bookmark: _Toc134288867]Շարունակական իրավաբանական կրթություն, կարողությունների զարգացում

Թիվ 15 ԸՔՀ-ի 8-րդ հանձնարարականի ե-պարբերության մեջ նշվում է, որ Անդամ Պետությունները պետք է համապատասխան վերապատրաստում ապահովեն այն դատավորների, իրավաբանների եւ պաշտոնատար անձանց համար, ովքեր ներգրավված են ատելության խոսքի հետ կապված գործերում, ինչպես նաեւ ապահովել նրանց միջեւ լավագույն փորձի փոխանակումը: 
Վերջին տարիներին Հայաստանի Հանրապետության Արդարադատության ակադեմիայի կողմից անցկացվել են ռասիզմի եւ խտրականության վերաբերյալ վերապատրաստման դասընթացներ դատավորների, դատախազների, քննիչների և այս մասնագիտական խմբերի թեկնածուների համար։: Փաստաբանական դպրոցն իր ուսումնական ծրագրում նույնպես դասընթացներ է ավելացրել Փաստաբանական դպրոցի ունկնդիրների համար: Սակայն դա բավարար չէ, եւ անհրաժեշտ է ատելության խոսքի օրենսդրության մասով ավելի նպատակային վերապատրաստումներ կազմակերպել: 
Ոստիկանության ակադեմիան գործում է Արդարադատության նախարարությունից առանձին եւ չի անցկացնում ռասիզմի մասով վերապատրաստման դասընթաց: Այդուհանդերձ, այն հաճախ համագործակցում է իրավապաշտպան ՀԿ-ների հետ, եւ նրանք համատեղ կազմակերպում են մարդու իրավունքների մասով վերապատրաստման դասընթացներ, որոնք իրականում ներառում են խտրականության արգելքի վերաբերյալ որոշ պարապմունքներ: Սա կրկին բավարար չափով ուղղված չէ ատելության խոսքի մասին դրույթների կիրառմանը: 
Ատելության խոսքի դասընթացները պետք է լինեն նպատակային և ուղղված լինեն և գիտելիքների, և հմտությունների զարգացմանը։ Ուսումնասիրությունը ցույց է տալիս, որ մասնագիտական այս խմբերը չունեն բավարար փորձառություն ու հմտություններ ատելության շարժառիթով հանցագործությունների, այդ թվում ատելության խոսքի վերաբերյալ գործեր քննելու ուղղությամբ։ Հաշվի առնելով նաև, որ նոր Քրեական օրենսգիրքն ընդունվել է 2022 թվականի հուլիսի 1-ին, նշված մասնագիտական խմբերը չեն ունեցել հնարավորություն ուսումնասիրելու նաև նոր օրենսգրքի սահմանումները ատելության հանցագործությունների մասին։ 
Դատավորները, դատախազները և քննիչները չունեն նաև համապատասխան մասնագիտական գրականություն միջազգային նորմերի, օրինակ, Ռաբաթի գործողությունների ծրագրի կամ Մարդու իրավունքների եվրոպական դատարանի նախադեպային որոշումների կամ ՄԱԿ-ի մարդու իրավունքների կոմիտեի մեկնաբանությունների վերաբերյալ։ Մինչ այժմ արձանագրվել է միայն մեկ դատական գործ, որում դատարանը արդյունավետորեն կիրառել է ատելության խոսքի միջազգային չափանիշներ, օրինակ, Ռաբաթի գործողությունների ծրագիրը կամ ՄԻԵԴ-ի դատական ակտերը։ Մինչդեռ, անհրաժեշտ է համակարգված մոտեցում, որ քրեական հետապնդում իրականացնող այս մարմիններն ունենան, նախ, ատելության հանցագործություններ քննելու ուղեցույցներ, որում ներկայացված լինեն մանրամասն մեթոդական ցուցումներ ատելության հանցագործությունների, այդ թվում նաև ատելության խոսքի օբյեկտիվ և սուբյեկտիվ հատկանիշնեի մասին։ Այդպիսի հատկանիշները, նախ և առաջ, կողմնակալության ցուցիչներն են (bias indicators)[footnoteRef:5], որոնք լայնորեն կիրառվում են միջազգային իրավունքում և շատ երկրների ներպետական համակարգերում։ Դրանք օգնում են արագորեն կողմնորոշվել, թե արդյոք տվյալ արարքը, որը սովորական հանցակազմով հանցագործություն է, պարունակում է նաև ատելության շարժառիթներ և, եթե այո, որոնք են ատելության կողմնորոշիչները և ինչպես կարելի է դրանք հայտնաբերել ու ամրագրել քրեական դատավարության կարգով։ Այս և նմանատիպ գրականության պատրաստումը կարող է նկատելիորեն նպաստել կարողությունների զարգացմանը։ Ընդ որում, նման գրականությունը անհրաժեշտ կլինի նաև վիճակագրական տվյալների հավաքագրման ու մշակման գործընթացներում ներգրավված՝ Ինֆորմացիայի կենտրոնի, Քննչական կոմիտեի, Գլխավոր դատախազության մասնագետների համար։  [5:  Կանխակալության ցուցիչները սովորաբար տասն են, որոնք են 1) զոհի կամ վկաների ընկալումները, 2) իրավախախտի տեսքը կամ բառացի հայտարարությունները հանցագործություն կատարելու պահին, 3) զոհի տեսքը կամ գործողությունները, 4) իրավախախախտի կանխակալ պատկերը, 5) ծայրահեղական խմբերի մասնակցությունը հանցագործությանը 6) իրավախախման վայրի ընտրությունը, 7) իրավախախտման ժամի ընտրությունը, 8) հանցագործության անհարկի դաժանությունը կամ հատուկ միջոցների կամ մեթոդներիի կիրառումը, 9) իրավախախտմանը հանրայնություն տալը և 10) այլ դրդապատճառների բացակայությունը։ Տե՛ս, այս առումով, ԵԱՀԿ-ի ձեռնարկը պատրաստած ոստիկաննրի համար, որը կարելի է թարգմանել ու օգտագործել որպես մեթոդական գրականություն ատելության հանցագործություններ քննելիս։ ] 


[bookmark: _Toc134288868][bookmark: _Hlk133158001]ԱՌԱՋԱՐԿՈՒԹՅՈՒՆՆԵՐ

· 2022 թվականի հուլիսի 1-ին ընդունված Քրեական օրենսգրքում էապես բարեփոխվել են ատելության խոսքի և ատելության շարժառիթով հանցագործությունների օրենսդրական հիմքերը։ Դրանք մեծամասամբ համապատասխանում եմ միջազգային իրավունքի, մասնավորապես, Ռասայական խտրականության բոլոր ձևերի վերացման մասին ՄԱԿ-ի կոնվենցիայի և Եվրոպային խորհրդի Ռասիզմի և անհանդուրժողականության դեմ եվրոպական հանձնաժողովի նորմերին։ Այդ առումով Քրեական օրենսգրքի, քրեական օրենսդրության  բարեփոխման անհրաժեշտություն մեծամասամբ բացակայում է։ Այդուհանդերձ, Քրեական օրենսգրքի 330-րդ հոդվածն անհրաժեշտ է բարելավել ու դրանում օգտագործված «բռնություն գործադրելու» արտահայտությունը անհրաժեշտ է փոխարինել «բռնություն հրահրելու» արտահայտությամբ, որպեսզի առերևույթ բռնության կոչ չպարունակող, սակայն բռնություն հրահրելու նպատակ հետապնդող խոսքը նույնպես քրեականացվի։
· Ատելության հանցագործությունների վիճակագրական տվյալների հավաքման ու մշակման ներկա համակարգը չի համապատասխանում միջազգային իրավունքի պահանջներին։ Տվյալների հավաքագրումը կատարվում է ընդհանրացված, համախմբված կերպով, մինչդեռ անհրաժեշտ է տվյալների հավաքագրումը կատարել տարանջատված եղանակով՝ ըստ հանցագործությունների որակյալ հատկանիշների, որոնք համապատասխանում եմ խտրականության արգելքով պաշտպանված հատկանիշներին։ Այս իմաստով առաջարկվում է իրականացնել հետևյալը․ 
· մշակել ատելության  հանցագործությունների, այդ թվում ատելության խոսքի տվյալների դասիչներ (կոդեր)՝ ըստ խտրականության և ատելության շարժառիթների պաշտպանվող հատկանիշների (մասնավորապես՝ ռասայի, մաշկի գույնի, տարիքի, սեռի, գենդերային ինքնության, մասնագիտության, կարծիքներիև այլն)` ներառյալ խտրականության ընդհանուր արգելքի սկզբունքը: Որպես ուղենիշ՝ նշված դասիչները մշակել Քրեական օրենսգրքով սահմանված ատելության շարժառիթների համապատասխան։ 
· Դասիչները ներկրել ՀՀ ներքին գործերի նախարարության Ինֆորմացիոն կենտրոնի կողմից օգտագործվող թղթային և/կամ էլեկտրոնային ձևաթղթերում։ Այդ նպատակով անհրաժեշտ կլինի կատարել  փոփոխություններ Կառավարության թիվ 933-Ն որոշման մեջ:
· Ներդնել դասիչներ հետաքննության և նախաքննության մարմիններում տվյալներ մշակող մասնագետների կողմից օգտագործվող թղթային և/կամ էլեկտրոնային ձևաթղթերի մեջ: Դասիչներն այդ ենթակառուցվածքի մաս դարձնելու համար անհրաժեշտ կլինի փոփոխություններ կատարել Կառավարության թիվ 1225-Ն որոշման մեջ:
· Մշակել լրացուցիչ դասիչներ Դատական դեպարտամենտի հաշվետվությունների համակարգի համար՝ դրանք ավելացնելով դասիչների արդեն իսկ գոյություն ունեցող համակարգին: Նոր դասիչներ ավելացնելու համար անհրաժեշտ կլինի փոփոխել Դատական դեպարտամենտի գործունեությանը առնչոսղ որոշ իրավական ակտերը:
· Որպես այլընտրանք վերոհիշյալ չորս կետերին՝ լավագույն տարբերակը կլիներ մշակել ատելության հիմքով հանցագործությունների և ատելության խոսքի հանցագործությունների միասնական դասիչներ քրեական արդարադատության ողջ համակարգի համար: Դա իրավապահ մարմիններին թույլ կտա ծածկագրեր վերագրել գործերին քրեական վարույթի անմիջապես սկզբից (հանցագործության մասին հաղորդումն ստանալու պահից), որը թույլ կտա մշտադիտարկել քրեական գործերի քննության ընթացքը քրեական արդարադատության ողջ համակարգում՝ ներառյալ դատարաններում, պարզելու համար ատելության հիմքով հանցագործությունների և ատելության խոսքի գործերի քննության շարժը, ընդհանուր միտումները:
· Մշակել ծածկագրերի/դասիչների համապարփակ ուղեցույց, որը որպես հղումային փաստաթուղթ կօգտագործվի Ինֆորմացիոն կենտրոնի, Դատական դեպարտամենտի և քննչական մարմինների տվյալներ մշակող և համապատասխան բազաների մեջ տվյալներ մուտքագրող մասնագետների կողմից: Որպես ուղեցույց՝ օգտագործել Ինֆորմացիոն կենտրոնի կողմից արդեն իսկ մշակված տեղեկատուները (օրինակ՝ տե՜ս Ինֆորմացիոն կենտրոնի թիվ 14 տեղեկատուն):
· Քրեական հետապնդում իրականացնող մարմինների ու մասնագետների մասնագիտական կարողությունների զարգացմանն ուղղված ջանքերը բավարար չափով համակարգված ու ամբողջական չեն։ Դասընթացները մեծամասամբ իրավիճակային են, այլ ոչ թե ընդգրկված են տարեկան ուսումնական պլանում։ Բացակայում է նաև մեթոդական գրականություն՝ ուղեցույցներ, ձեռնարկներ, ազդարարներ, կարևոր դատական ակտերի թարգմանություններ, միջազգային հեղինակավոր մարմինների մեթոդական ձեռնարկների ադապտացված հրապարակումներ։ Առաջարկվում է իրականացնել հետևյալ միջոցառումները․
· Կազմակերպել կարողությունների զարգացմանն ուղղված դասընթացների ծրագրեր դատավորների, դատախազների, քննիչների ու փաստաբանների համար՝ Արդարադատության ակադեմիայի և Փաստաբանների ակադեմիայի շրջանակներում։ Ատելության խոսքը կամ ատելության հանցագործությունները կամ հակախտրականության վերաբերյալ թեմաներն ընդգրկել այս հաստատությունների ուսումնական ծրագրերում որպես սկզբնական ու շարունակական իրավաբանական կրթության ուսումնական բաղադրիչներ։  
· Կազմակերպել կարողությունների զարգացմանն ուղղված դասընթացներ Ներքին գործերի նախարարության Ինֆորմացիոն կենտրոնի, Դատական դեպարտամենտի, ՀՀ քննչական կոմիտեի և ՀՀ գլխավոր դատախազության տվյալներ մշակող և համապատասխան տվյալների բազաների մեջ տվյալներ մուտքագրող մասնագետների համար՝ նվիրված խտրականության, ատելության խոսքի և ատելության  հիմքով հանցագործությունների դեմ պայքարի հիմնական բաղադրիչներին։
· Մշակել մեթոդական գրականություն ատելության խոսքի միջազգային նորմերի վերաբերյալ։ Այդպիսի գրականությունը պետք է հիմնված լինի ՄԱԿ-ի ատելության խոսքի վերաբերյալ գործողությունների ծրագրի, ՄԱԿ-ի մարդու իրավունքների կոմիտեի թիվ 34 ընդհանուր մեկնաբանության, Ռաբաթի գործողությոնների ծրագրի, ԵԱՀԿ-ի ատելության խոսքի սահմանման և դրանից բխող մեթոդական գրականության, ԵԽ նախարարների կոմիտեի՝ Ատելության խոսքի դեմ պայքարի վերաբերյալ  CM/Rec(2022)16 հանձնարարականի, ինչպես նաև ՌԱԵՀ-ի թիվ 7 և թիվ 15 ԸՔՀ-ների վրա։ 

Ռասայական խտրականության վերացման կոմիտեն Թիվ 35 ընդհանուր մեկնաբանության մեջ սահմանել է հետևյալը․ 
«Որպես նվազագույն պահանջ և առանց հետագա միջոցներին խոչընդոտելու, ռասայական խտրականության դեմ համապարփակ օրենսդրությունը, ներառյալ՝ քաղաքացիական, վարչական, ինչպես նաև քրեական իրավունքը, բացարձակ անհրաժեշտություն է ռասիստական բնույթի ատելության խոսքի դեմ արդյունավետորեն պայքարելու համար»։[footnoteRef:6]  [6:  Ռասայական խտրականության վերացման կոմիտե։ Ընդհանուր մեկնաբանություն թիվ 35։ CERD/C/GC/35, 26 սեպտեմբերի 2013, կետ 9։] 

ՌԱԵՀ թիվ 15 ԸՔՀ-ի 8-րդ հանձնարարականով նույնպես սահմանվել է, որ ատելության խոսքը կարող է կարգավորվել քաղաքացիական և վարչական օրենսդրությունում, ու այդ առուոմվ նշվել է հետևյալը․ 
«Առաջարկվում է հստակեցնել քաղաքացիական և վարչական բնույթի պատասխանատվության շրջանակը և կիրառելիությունը ատելության խոսքի օգտագործման դեպքում, որը նպատակաուղղված է կամ ողջամտորեն կարող է ակնկալվել, որ ուղղված է հրահրելու բռնություն, ահաբեկում, թշնամանք կամ խտրականություն  ատելության խոսքով թիրախավորված անձանց նկատմամբ՝ միաժամանակ հարգելով արտահայտվելու և կարծիքի ազատության իրավունքը»։
Այսպիսով, ՌԱԵՀ-ը ատելության խոսքի կարգավորումը չի դիտարկում բացառապես քրեական օրենսդրության համատեքստում։ Ատելության խոսքի դեմ պայքարը օրենսդրական եղանակով կարող է արդյունավետ լինել միայն այն դեպքում, եթե ցուցաբերվի համապարփակ մոտեցում ու բարեփոխվի ոչ թե մեկ, այլ մի շարք օրենքներ։ ՌԱԵՀ-ը այդ միաստով առաջարկում է օրենսդրությամբ ամրագրել ատելության խոսքի կանխարգելման քաղաքացիական և վարչական բնույթի իրավական պաշտպանության միջոցներ։ 
Սկզբում մենք կանդրադառնան քաղաքացիական օրենսդրությանը, որից հետո՝ վարչական օրենսդրությանը։ Քաղաքացիական օրենսդրության շրջանակում առաջին հերթին կանդրադառնանք Իրավահավասարության մասին օրենքի՝ որպես ատելության խոսքի «հովանոցային» օրենսդրության նախաձեռնությանը։ 

[bookmark: _Toc134288870]Ատելության խոսքի «հովանոցային նորմի» ընդունում

Բացի Քրեական օրենսգրքի 329 և 330 հոդվածներից, օրենսդրության այլ ճյուղերում բացակայում են ատելության խոսքի նորմեր։ Ընդհանուր առմամբ, ՀՀ իրավական համակարգում բացակայում է ատելության խոսքի միասնական սահմանում, կամ որևէ սահմանում, որը կարող է ուղեցույց հանդիսանալ ամենատարբեր իրավահարաբերություններում օրենքները կիրառելիս և տարբեր ոլորտներում ատելության խոսքի սահմանումներ մշակելիս։ Արդյունքում, հաճախ իրավակիրառ մարմինները, հիմնականում քաղաքացիաիրավական ու վարչաիրավական ոլորտներում, նշում են, որ իրենց համար դժվար է իրականացնել ատելության խոսքի կանխարգելման քաղաքականություններ, ծրագրեր կամ կոնկրետ գործողություններ, օրինակ՝ տեսալսողական մեդիայի ոլորտում կոնկրետ կոնտենտի արգելափակման կամ հեռացման նպատակով վարչարարություն իրականացնելիս, քանի որ չգիտեն, թե ինչ է ատելության խոսքը, չունեն օրենսդրական ուղեցույց, իսկ Քրեական օրենսգրքի նորմերը անհամատեղելի են վարչաիրական և քաղաքացիաիրավական հարաբերություններում ատելության խոսքի հետ ծագող խնդիրները կարգավորելու համար։ Նման պնդումների հնարավոր չէ չհամաձայնվել։      
Հաշվի առնելով Հայաստանի Հանրապետությունում տիրող ընդհանուր իրավիճակը, մասնավորապես, հասարակական կյանքի գրեթե բոլոր բնագավառներում ատելության խոսքի տարածումը, հասարակական հարաբերություններում դրա որոշ տեսակների նորմավորումը (հատկապես քաղաքական խոսույթում0, առաջարկվում է սահմանել ատելության խոսքի «հովանոցային» սահմանում. այնպիսի սահմանում, որը ուղենիշ կհանդիսանա  ամենատարբեր ոլորտներում, այդ թվում նաև ինքնակարգավորման համակարգերում, ատելության խոսքի ինքնուրույն սահմանումներ մշակելու համար։ 
Իրավահավասարության մասին օրենքում (որն ըստ էության կոչված է լինելու հակախտրականոււթյան մասին կենտրոնական օրենք) նման ունիվերսալ նորմի սահմանումը հնարավորություն կտա, որ մասնավոր ու հանրային մարմինները, քաղաքական կուսակցությունները, կարգավորման, ինքնակարգավորման կամ համակարգավորման շրջանակներում, մասնավոր կամ հանրային իրավահարաբերություններում, քաղաքացիական, վարչական պատասխանատվությահ հարց լուծելիս, ուղղակիորեն վկայակոչեն այդ նորմը ու կիրառեն դա քաղաքացիական, վարչական կամ կարգապահական պատասխանատվության նպատակով, ինչպես նաև կրթության, հանրային իրազեկման և ատելության խոսքի կանխարգելման քաղաքականության մշակման այլ բնագավառներում։  
Ատելության խոսքի իրավական սահմանման բացակայությունը քաղաքացիական և վարչական օրենսդրությունում հանգեցրել է նրան, որ քաղաքացիրավական ու վարչաիրավական հարաբերություններում ատելության խոսքը, փաստորեն, իրավունքի օբյեկտ չի հանդիսանում։ Դա հանգեցնում է նրան, որ քաղաքացիներըի զրկվում են ատելության խոսքի դեմ իրավական պաշտպանության հնարավորությունից, որը բարձրացնում է սահմանադրաիրավական երաշխիքների խախտման հարց։ Օրինակ, եթե քաղաքացին դիմում է քաղաքացիական դատարան այն հիմքով, որ ենթարկվել է ատելության խոսքի վերբալ հարձակման ու հայցում է դատական պաշտպանություն ատելության խոսքի ու խտրական վերաբերմունքի դեմ, դատարանները ստիպված են լինում մերժել նման հայցերը նյութաիրավական հիմքերի բացակայության հիմքով, իսկ առավելագույնը, որ կարող են անել, հայցը վիրավորանքի կամ զրպարտության՝ Քաղաքացիական օրենսգրքի 1087.1 հոդվածի հիմքերով քննելն է։ Նման հանգամանքում քաղաքացին զրկվում է արդյունավետ իրավական պաշտպանության հնարավորությունից։ 
Ինչպես արդեն նշվեց, ատելության խոսքին քրեաիրավական արձագանքը միշտ չէ, որ ամենաարդյունավետ մոտեցումն է տվյալ իրավիճակում։ Նախ, քրեական դատավարությունը ծավալուն է, վարույթը տևում է երկար, հաճախ քաղաքացին շահագրգռված չէ, որ իրավախախտը ենթարկվի քրեական պատասխանատվության, այլ ձգտում է ստանալ նյութական փոխհատուցում կամ համացանցում ատելության կոնտենտի  արգելափակմանը ու հեռացմանը, մինչդեռ քաղաքացիական հայցի հարուցումը քրեական հետապնդման շրջանակում կրկին երկարատև ջանքեր է պահանջում։ Կարևոր հանգամանք է նաև, որ երբեմն ատելության խոսքը այնպիսին է, որ հասարակական վտանգավորության աստիճանով չի պահանջում քրեաիրավական ներգործության միջոցներ, բայց միևնույն ժամանակ պահանջում է վարքագծի կարգավորում հասարակական միջավայրում։ Օրինակ, սոցիալական ցանցում անձի կամ անձանց խմբի նկատմամբ սեռական բնույթի հայոյանքը ատելության կամ կանխակալ բացասական շարժառիթներով (օրինակ՝ սեռական կողմնորոշման, կրոնական համոզմունքների, առողջության, հաշմանդամության և այլ հիմքերով) կարող է չներգրավել Քրեական օրենսգրքի 329-րդ հոդվածը, մինչդեռ նման խոսքը կարող է խախտել հասարակական կարգը; Հետևաբար նման վարքագիծը կարիք ունի կարգավորման առավելապես հասարակական կարգի (որը պահանջում է վարքագծի կարգավորում), քան հասարակական վտանգավորության (որը պահանջում է պատժի ենթարկում)   պաշտպանության տեսանկյունից, որն էլ վարչաիրավական կարգավորման առարկա է։
 Մեկ այլ օրինակ է դեպքը, որը տեղի ունեցավ սույն հետազոտությունը կատարելու ընթացքում, երբ սպորտային միջոցառման ժամանակ ՀՀ մի քաղաքացի այրեց Ադրբեջանի Հանրապետության դրոշը։ Նման հանգամանքում քրեաիրավական արձագանքը կարող է անհամաչափ լինել և առավետ նպատակահարմար կարող է լինել անձին վարչական տույժի ենթարկելը։ Միևնույն ժամանակ, արարքին քրեաիրավական որակում տալու հնարավորությունը նույնպես օբյեկտիվորեն սպառված չէ, որի համար անհրաժեշտ կլինի ցույց տալ, որ արարքը պարունակում է հասարակական մեծ վտանգավորություն կամ առկա է դրա իրական ու անխուսափելի  վտանգ։ 
Հաշվի առնելով սոցիալական ցանցի, որպես հասարակական հաղորդակցության միջոցի բնույթը, մասնավորապես, այդ տիրույթում ինֆորմացիայի տարածման արագությունը, սփռվածությունը, լայն մատչելիությունը, ժամանակի ու տարածության մեջ գրեթե անսահմանափակ հասանելիությունը, որում ինֆորմացիայի արխիվացում հասկացություն գրեթե գոյություն չունի, ինչպես նաև արատավորող բնույթի ինֆորմացիայի հեռացման հետ կապված դժվարությունները, իսկ երբեմն էլ անհնարինությունը, քաղաքացիական և վարչական բնույթի իրավական պաշտպանության միջոցները երբեմն ավելի մատչելի ու արդյունավետ են, քան քրեականը։ Առավել արդյունավետ կարող են լինել նաև համացանցում ինքնակարգավորման կամ համակարգավորման մեխանիզմներ ներդրնելը, որոնք կարող են կիրառել ցանցային օպերատորները, ինտերնետ ծառայություն մատուցող ընկերությունները, ռեգիստրարները, համացանցում փոխակտիվ ծառայություն մատուցող տարբեր ընկերությունները։ 
Անհրաժեշտ է ուշադրություն դարձնել, որ ոչ Քաղաքացիական օրենսգիրքը, ոչ էլ Վարչական իրավախախտումների մասին օրենսգիրքը ատելության խոսքի ինքնուրույն, առանձին դրույթ չունեն։ Արդյունքում  ստեղծվել է մի իրավիճակ, որ քաղաքացիները ստիպված են ատելության խոսքից պաշտպանվել Քաղաքացիական օրենսգրքում վիրավորանքի ու զրպարտության համար նախատեսված իրավական հիմքերով՝ Քաղաքացիական օրենսգրքի 1087.1 հոդվածի դրույթներով։ Սակայն այս հոդվածը կառուցված է բացառապես վիրավորանքից ու զրպարտությունից իրավական պաշտպանության համար՝ որոշակիորեն հաշվի առնելով նաև լրատվամիջոցների շահերը։ Բացի այդ, վիրավորանքը և զրպարտությունը ատելության խոսք չեն և ընդհանուր առմամբ գտնվում են ազատ խոսքի պաշտպանության տակ՝ ի տարբերություն ատելության խոսքի։ Այդ պատճառով 1087.1 հոդվածը իր ծավալուն դրույթներով, բազմիցս մեկնաբանված դատարանների կողմից, չի կարող ապահովել արդյունավետ իրավական պաշտպանություն ատելության խոսքի դեմ։ 
Այսպիսով, ատելության խոսքի քաղաքացիաիրավական և վարչաիրավական պաշտպանության միջոցներ ունենալու համար առաջարկվում է «Իրավահավասարության մասին օրենքում» սահմանել ատելության խոսքի ինքնուրույն դրույթ, որը կլինի «հովանոցային» նորմ ճյուղային օրենսդրության համար։ Այն կարող է հանդիսանալ ուղեցույց-նորմ ճյուղային իրավունքում ատելության խոսքի կարգավորման համար, որպեսզի արտահայտի իրավունքի այդ ոլորտում հիմնական մարտավարական ուղղությունները։ 
Ստորև ներկայացնում ենք ատելության խոսքի սահմանման մոդելը, որն առաջարկվում է տեղավորել Իրավահավասարության մասին օրենքի նախագծում։ Ատելության խոսքի մոդելը սահմանելիս առաջնորդվել ենք այն գաղափարով, որ անհրաժեշտ է ունենալ հնարավորինս պարզ, հստակ բայց միևնույն ժամանակ լայնորեն սահմանված իրավական նորմ՝ հնարավորություն տալով դատարաններին իրավակիրառ պրակտիկայում մեկնաբանել սահմանման բովանդակությունը տարբեր իրավահարաբերությունների համար։ 
Ատելության խոսքի մոդելը սահմանելիս որպես համեմատական եզր օգտվել ենք ինչպես միջազգային իրավունքի աղբյուրներից, այնպես էլ ԵԽ անդեմ պետությունների ներպետական օրենսդրական կարգավորումներից։ Ըստ այդմ, առաջարկվում է Իրավահավասարության մասին օրենքի նախագծում ավելացնել ատելության խոսքի հետևյալ մոդելը․ 

[bookmark: _Hlk62590088][bookmark: _Hlk133158116]Ատելության խոսքը
[bookmark: _Hlk62591477]Անձի կամ անձանց խմբի վերաբերյալ հաղորդակցված խոսքի ցանկացած տեսակ, հրապարակային կամ ոչ հրապարակային եղանակով, որը հրահրում է անհանդուրժողականություն, խտրականություն ատելություն կամ թշնամություն՝ պայմանավորված  սեռի, ռասայի, մաշկի գույնի, էթնիկ կամ սոցիալական ծագման, լեզվի, կրոնի, ազգային փոքրամասնությանը պատկանելիության, հաշմանդամության, տարիքի կամ անձնական կամ սոցիալական բնույթի այլ հանգամանքի վրա։   

Այս սահմանումը բավականաչափ լայն է, որպեսզի «հովանոց-նորմ» հանդիսանա օրենսդրության երեք ճյուղերում՝ քրեական, վարչական և քաղաքացիական օրենսդրություններում, ինչպես նաև ինքնակարգավորման մարմինների համակարգերում ու վարույթներում։ Հաշվի առնելով, որ սկզբունքորեն անհնարին է սահմանել ատելության խոսքի այնպիսի ձևակերպում, որն ընդգրկի միջազգային իրավունքում հայտնի ատելության խոսքի մոդելների բոլոր ամենակարևոր սկզբունքները և հատկանիշները, առավել նպատակահարմար է օրենքով սահմանել ատելության խոսքի հնարավորինս լայն, հակիրճ և հստակ սահմանում, որպեսզի հետագայում դատարանները և ինքնակարգավորման մարմինները, ինչպես նաև վարչական մարմինները, շարունակաբար ու հետևողականորեն մեկնաբանեն դրա տարբեր բաղադրիչները։ 
Ատելության խոսքի և օրինական խոսքի  միջև հիմնական ջրբաժանը անձի կամ անձանց խմբի նկատմամբ ատելության շարժառիթն է։ Հենց ատելության շարժառիթի ներկայությունը կամ բացակայությունն է, որ տվյալ խոսքը տարանջատում է Մարդու իրավունքների եվրոպական կոնվենցիայի 10-րդ և 17-րդ, ՀՀ Սահմանադրության 42 և 77-րդ հոդվածների միջև։  Հիշենք, որ անհանգստություն պատճառող, ցնցող, վիրավորական ու նույնիսկ գռեհիկ խոսքը կարող է անցնել ազատ խոսքի պաշտպանության տակ` որոշակի հանգամանքների ներքո։ Օրինակ, քաղաքական խոսույթում, որը լի է ծայրահեղություններով, վիրավորական գնահատողական-դատողություններով, անձի թիրախավորմամբ ու հաղորդակցման այլ ծայրահեղ բնույթի տեսակներով, ինչպիսին է, օրինակ, թրոլինգը, ատելության խոսք չի համարվում, եթե բացակայում է ատելության դրդապատճառը, որը բացահայտվում է անձի կամ անձանց խմբի կոնկրետ հատկանիշների հիմքով խտրականություն, թշնամանք, անհանդուրժողականություն հարուցելու մտադրությամբ։ 
Այսպիսով, իրավակիրառ պրակտիկայում սույն հոդվածը կիրառելիս առաջին խնդիրը, որը պետք է լուծել, արարքի մեջ ատելության շարժառիթի առկայության բացահայտումն է։ Այդ մեթոդաբանության վրա է հիմնված Մարդու իրավունքների եվրոպական դատարանի նախադեպային իրավունքը, ըստ որի նույնիսկ վիրավորական բնույթի «էմոցիոնալ արձագանքը» դեռ բավարար պայման չէ տվյալ արարքը ատելության խոսք սահմանելու համար, եթե դա արվել է առանց ատելության շարժառիթի՝ անձի կամ անձանց խմբի կենսաբանական կամ սոցիալական կոնկրետ հատկանիշի հիմքով։[footnoteRef:7] Այդ մոտեցումն է նաև ամրագրված ՌԱԵՀ-ի թիվ 15 ԸՔՀ-ի նախաբանում, ըստ որի «արտահայտվելու տարբեր ձևերը, որոնք վիրավորում, ցնցում կամ անհանգստացնում են, չպետք է զուտ այդ հիմքով համազոր լինեն ատելության խոսքին»։ Այսպիսով, անձի կամ անձանց խմբի կոնկրետ հատկանիշով պայմանավորված ատելության շարժառիթն է, որ տվյալ խոսքը վերածում է ատելության խոսքի։ Իրավակիրառ պրակտիկայում հիմնական դժվարությունը ատելության շարժառիթի փնտրտուքի մեջ։ Եթե ատելության շարժառիթի առկայությունը չի հիմնավորվում, արտահայտությունը չի կարող որակվել ատելության խոսք, այլ կարող է համարվել վիրավորանք կամ զրպարտություն ու անցնել ազատ խոսքի պաշտպանության տակ ու պաշտպանվել մրցակցող այլ իրավաչափ շահերով` որպես լեգիտիմ խոսք։   [7:  Սավվա Տերենտևն ընդդեմ Ռուսաստանի, թիվ 10692/09, 28/08/2018 
] 

[bookmark: _Hlk88615710]Ատելության խոսքն ունի հետևյալ հինգ բաղադրիչները․ 
· հաղորդակցման ձևը (հրապարակային, գրավոր, բանավոր, պատկերի կամ ձայնի միջոցով, և այլն), 
· գործողությունը (հրահրել, խթանել, քարոզել, աջակցել, խրախուսել, և այլն),
· արարքի օբյեկտը (անհանդուրժողականություն, խտրականություն, բռնություն, թշնամություն), 
· թիրախը (անձի և/կամ անձանց խումբ), և 
· պաշտպանված հատկանիշները, որպես արարքի սուբյեկտիվ հատկանիշ կամ դրդապատճառ (սեռ, ռասա, ազգություն, մաշկի գույն, տարիք, և այլն):   
	 
Վերը նշված տիպային սահմանման մեջ առկա են բոլոր այս բաղադրիչները։ «Խոսքի ցանկացած տեսակ» եզրը ներառում է բանավոր, գրավոր, պատկերի, ձայնի, նշանի միջոցով հաղորդակցության, էլեկտրոնային, տեսալսողական կրիչների, մեդիայի միջոցով հաղորդակցության եղանակներ։ ՌԱԵՀ թիվ 15 ԸՔՀ-ի հանձնարարականի 11-րդ կետում «արտահայտում» հասկացությունը սահմանված է հետևյալ կերպ․ «ցանկացած ձևով, այդ թվում՝ էլեկտրոնային լրատվամիջոցներով խոսք և հրապարակում, ինչպես նաև դրանց տարածումը և պահպանումը։ Ատելության խոսքը կարող է արտահայտվել գրավոր կամ բանավոր խոսքի կամ այլ ձևերով, օրինակ՝ պատկերներ, նշաններ, խորհրդանշաններ, նկարներ, երաժշտություն, բեմադրություններ կամ տեսանյութեր։ Այն նաև ներառում է որոշակի վարքագծի օգտագործում, ինչպես օրինակ՝ ժեստեր՝ գաղափարը, ուղերձը կամ կարծիքը հաղորդելու համար»։ Այսպիսով, մեր կողմից առաջարկվող սահմանումը ընդգրկում է խոսքի տարածման բոլոր եղանակները՝ նույնիսկ հաղորդակցության ժամանակակից եղանակները, ու այդ առումով ոչ միայն համապատասխանում է միջազգային նորմերի պահանջներին, այլև առաջարկում է իրավական պաշտպանության արդյունավետ միջոց։  
Հաջորդ կարևոր տարրերը, որոնք առկա են առաջարկվող սահմանման մեջ, ատելության խոսքի չորս օբյեկտներն են. խտրականությունը, անհանդուրժողականությունը, թշնամանքը և բռնությունը։ Առաջին հայացքից կարող է թվալ, որ այս արտահայտությունները հոմանիշներ են։ Սակայն, իրավաբանորեն դրանք տարբեր հասկացություններ են և ներառում են տարբեր բնույթի արարքներ, գործողություններ, մտադրություններ, և առաջացնում են տարբեր հետևանքներ։ Թշնամանքը և բռնությունը արարքը տեղափոխում են քրեաիրավական տիրույթ՝ որպես հանրային մեծ վտանգավորություն ներկայացնող արարքներ, որոնց պետք է արձագանքել քրեական պատասխանատվության եղանակով, իսկ խտրականությունը և անհանդուրժողականությունը կարող են կարգավորվել նաև վարչական և քաղաքացիական բնույթի իրավական պաշտպանության միջոցներով, ինչպես նաև վարքագծի, էթիկայի կանոնագրքերով սահմանված ինքնակարգավորման մեխանիզմներով (օրինակ՝ մասնագիտական մարմինների, քաղաքական կուսակցություններրի կարգապահական կանոնագրքերով և ընթացակարգերով)։ Թշնամանքը ատելությունից տարբերվում է նրանով, որ ատելությունը չեզոք հոգեվիճակ է՝ մտածողություն, մինչդեռ թշնամանքը ենթադրում է ակտիվ գործողություն։ Խտրականությունը անհանդուրժողականությունից տարբերվում է նրանով, որ անհանդուրժողականությունը նույնպես չեզոք իրավիճակ է, աշխարհայացք, հոգեվիճակ կամ մտածողություն, իսկ խտրականությունը ենթադրում է կոնկրետ վերաբերմունք է, արարքի հետևանք, գործողություն, որը պարտադիր չէ, որ արտահայտվի տարբերակված վերաբերմունքով։ 
ԵԽ Նախարարների կոմիտեի հանձնարարականը սահմանում է չորս առանձին հասկացություններ․ ատելություն, անհանդուրժողականություն, խտրականություն և թշնամանք։ Կոնվենցան տարանջատում է ատելությունը, խտրականությունը և բռնությունը։ ՔՔՄԴ-ն տարանջատում է խտրականությունը, թշնամանքը և բռնությունը՝ որպես հասկացություններ։ ՌԱԵՀ-ը և ՄԻԵԴ-ը առավելապես շեշտը դնում են ոչ թե ատելության և բռնության,  այլ դրանց առավել մեղմ իրավական հետևանքների վրա․ նվաստացում, անարգում, վիրավորանք, բացասական կարծրատիպեր, խարան, սպառնալիք, որոնք վրա են հասնում խոսքի միջոցով։ Այսպիսով, խտրականությունը, անհանդուրժողականությունը, թշնամությունը և բռնությունը սահմանված են որպես ատելության, կանխակալության, նախապաշարմունքի շարժառիթի չորս հետևանքներ։ 
Ինչ վերաբերում է կոնկրետ գործողություններին, որոնք հանգեցնում են նշված չորս հետևանքների, միջազգային իրավունքի տարբեր նորմերում սահմանվում են այնպիսի գործողություններ, ինչպիսին են հարուցելը, հրահրելը, սադրելը, տարածելը, քարոզելը, խթանելը, արդարացնելը։ Եթե հոմանիշները համադրենք, կստացվեն չորս հիմնական գործողություններ․  հարուցելը, հրահրելը, տարածելը և արդարացնելը։ Քրեական օրենսգրքի 329-րդ հոդվածում օգտագործվում է հրահրելը, իսկ նախկին օրենսգրքի 226-րդ հոդվածում օգտագործվում էր «հարուցել» եզրը։ Առաջարկվող մոդելում օգտագործվում է առաջին եզրը (հրահրելը)՝ որպես հավաքական հասկացություն, որն իր մեջ կարող է ներառել վերը նշված բոլոր գործողությունները (հարուցելը, հրահրելը, սադրելը, խրախուսելը, տարածելը, քարոզելը, խթանելը, և այլն) որոնք հանգեցնում են խտրականության, անհանդուրժողականության, թշնամանքի և բռնության։ 
Եվ վերջին հարցը այն է, որ առաջարկված մոդելը որպես ատելության խոսքի թիրախ շեշտադրում է և՛ անձին, և՛ անձանց խմբին։ Հատկապես կարևոր է, որ օրենքը շեշտադրում է մարդկանց խումբ հասկացությունը, քանի որ ատելության խոսքի հանրային վտանգավորությունը հիմնականում մարդկանց խմբի, հատկապես խոցելի խմբի թիրախավորման մեջ է։  
Այսպիսով, ատելության խոսքի առաջարկվող մոդելը Իրավահավասարության մասին օրենքում համապատասխանում է միջազգային իրավունքի նորմերին և ՀՀ սահմանադրությանը։ Այն բավականաչափ լայն է, որպեսզի ծառայի որպես ուղենիշ քրեական, քաղաքացիական և վարչական օրենսդրության նպատակների համար, ինչպես նաև վարքագծի ու էթիկայի նորմերի խախումների հիմքով հարուցված կարգահաական պատասխանատվության  ծառայողական քննության վարույթներում։  

[bookmark: _Toc134288871]Ատելության խոսքի սահմանումը ՀՀ քաղաքացիական օրենսգրքում

Քաղաքացիական օրենսգրքում բացակայում է ատելության խոսքի  և, ընդհանրապես, հակախտրականության վերաբերյալ որևէ նորմ։ Եթե հայցվորները ցանկանում են դատարանում վիճարկել, որ հրապարակային հայտարարության արդյունքում ենթարկվել են խտրական վերաբերմունքի, նրանք որևէ հաջողության չեն հասնի, քանի որ դատարանները ստիպված կլինեն մերժել նման դիմումները նյութաիրավական հիմքի բացակայության պատճառաբանությամբ։ Որքան էլ որ տարօրինակ է, դատարանների նման որոշումները անօրինական չեն, թեև իրավաչափության տեսանկյունից խնդրահարույց են։ Միակ բացառությունը գենդերային ինքնության և գենդերային հատկանիշի հիմքով ատելության խոսքի համար իրավական պաշտպանության միջոցի առկայությունն է «Կանանց և տղամարդկանց հավասար իրավունքների և հավասար հնարավորությունների ապահովման մասին» օրենքի  6-րդ հոդվածի 5-րդ մասի հիմա վրա,  որը սահմանում սեռի հատկանիշով պայմանավորված վիրավորական և նվաստացուցիչ հրապարակային հայտարարությունների արգելքը, ներառյալ` զանգվածային լրատվության միջոցներով: Կարելի է վկայակոչել նաև նույն հոդվածի 3-րդ մասի 1-ին կետը՝ գենդերային կարծրատիպերի վերարտադրությունը ԶԼՄ-ներով, քանի որ ատելության խոսքի հատկանիշներից է նաև կարծրատիպերի վկայակոչումը ատելության, թշնամության, բռնության, խտրականության և անհանդուրժողականության հրապարակային կոչերով կամ հաղորդակցության ցանկացած եղանակով՝ այդ թվում նաև ոչ հրապարակային եղանակով։ Մնացած այլ պաշտպանված հատկանիշների հիմքով (ռասա, ազգություն, քաղաքացիություն, էթնիկ պատկանելիություն, տարիք, առողջական վիճակ, հաշմանդամություն, լեզու, կրոն և այլն) իրավական պաշտպանության միջոցները բացակայում են, քանի որ բացակայում են նման հատկանիշներով ատելության խոսքի նյութաիրավական հիմքերը քաղաքացիական օրենսգրքում։ 
Քաղաքացիակական օրենսգրքում այդ բացը կարող է լրացնել Իրավահավասարության մասին օրենքը, որի ընդունվելու դեպքում այս օրենքը կարող է քաղաքացիաիրավական հարաբերություններում վկայակոչվել որպես իրավական պաշտպանության օրենսդրական հիմք՝ պայմանով, որ դրանում ամրագրվի ատելության խոսքի սահմանումը։ Սակայն մյուս կողմից, անորոշ է, թե արդյոք Քաղաքացիական օրենսգիրքը կարող է կազմել հակախտրականության մասին օրենսդրության բաղկացուցիչ մաս։ Իրավահավասարության մասին օրենքի նախագծի 2-րդ հոդվածում սահմանված է, որ Իրավահավասարության ապահովման մասին ՀՀ օրենսդրությունը բաղկացած է ՀՀ Սահմանադրությունից, «Կանանց և տղամարդկանց հավասար իրավունքների և հավասար հնարավորությունների ապահովման մասին» օրենքից, «Մարդու իրավունքների պաշտպանի մասին»  ՀՀ  սահմանադրական օրենքից, այլ օրենքներից, ինչպես նաև օրենքով նախատեսված դեպքերում՝ այլ իրավական ակտերից։ Վերջին արտահայտությունները (այլ օրենքներ և այլ իրավական ակտեր) անորոշ են ու բաց, սակայն կարող են ներառել նաև Քաղաքացիական օրենսգիրքը։ Նպատակահարմար կլինի այդ ցանկում ավելացնել նաև Քաղաքացիական օրենսգիրքը, որպեսզի օրենսգրքում մեր կողմից առաջարկվող նոր դրույթները հնարավոր լինի կիրառել Իրավահավասարության մասին օրենքի հետ։ Հակառակ դեպքում Քաղաքացիական օրենսգիրքը կարող է կիրառվել որպես ինքնուրույն իրավական պաշտպանության միջոց, եթե դրանում ամրագրվեն ատելության խոսքի ինքնուրույն նորմեր։
Հաշվի առնելով վերը նշվածը, առաջարկվում է Քաղաքացիական օրենսգրքում սահմանել այնպիսի նորմ, որը լրացնի Իրավահավասարության մասին օրենքում ատելության խոսքի սահմանումը կամ հնարավոր լինի դրանք կիրառել միասին՝ միմյանց փոխլրացնելով։ Այդ նպատակով մենք օգտվում ենք Մարդու իրավունքների եվրոպական կոնվենցիայի հայտնի նախադեպային դրույթից, որով դատարանը սահմանել է, որ Կոնվենցիայի Անդամ պետությունները կարող են ունենալ նաև ատելության խոսքի քաղաքացիաիրավական կարգավորումներ՝ ի տարբերություն տարածված այն կարծիքի, որ ատելության խոսքը բացառապես քրեաիրավական կատեգորիա է։ Այդ սահմանումը հետևյալն է․ 

«Պարտադիր չէ, որ ատելության հրահրումը լինի բռնության կոչ կամ  որևէ այլ տեսակի հանցավոր արարք։ Անձանց նկատմամբ ոտնձգությունները՝ նրանց վիրավորելով, ծիծաղի առարկա դարձնելով կամ հասարակական որոշ խմբերի հասցեին վիրավորանքի խոսքեր հնչեցնելով, կարող են բավարար լինել, որ  իշխանություններն հիմնավորեն իրենց պայքարը ռասիստական հայտարարությունների դեմ՝ ազատ խոսքից անպատասխանատու եղանակով օգտվելու դեպքերում։ Այդ կապակցությամբ Դատարանը շեշտում է, որ սեռական կողմնորոշման հիմքով խտրականությունը նույնքան խնդրահարույց է, որքան «սեռի, ռասայի, մաշկի գույնի» հիմքով խտրականությունը»։[footnoteRef:8] [8:  Վեջդելանդն ու այլոք ընդդեմ Շվեդիայի, թիվ 1813/07, 9/02/2012, կետ 55։ 
] 


Եվրոպական դատարանի այս սահմանումը համահունչ է ՄԱԿ-ի Ռասայական խտրականության վերացման կոմիտեի Թիվ 35 Մեկնաբանության վերևում վկայակոչված դրույթին։ Եվրոպական դատարանի սահմանումից բխում է, որ անձին կամ անձանց խմբին հրապարակային եղանակով վիրավորելը, ծաղրելը, եթե դա արվում է խտրականության արգելքով պաշտպանվող հատկանիշներից որևէ մեկի հիմքով, օրինակ՝ ռասա, սեռ, էթնիկ պատկանելիություն, ազգություն, տարիք, և այլն (տե՛ս ՀՀ սահմանադրության 29-րդ հոդված), կարող է ձեռք բերել ատելության խոսքի հատկանիշներ։ Ի տարբերություն այս մոտեցման, Քաղաքացիական օրենսգրքի 1087.1 հոդվածում, որը սահմանում է հրապարակային եղանակով վիրավորանքի ու զրպարտության հիմքերը, խտրականության արգելքով պաշտպանվող հատկանիշներ սահմանված չեն։ Դա իրավաչափ է, քանի որ նման հատկանիշների առկայությունը կարևոր չէ վիրավորանքի ու զրպարտության դեպքերում։ Սակայն վիրավորանքը և զրպարտությունը ձեռք են բերում խտրականության, անհանդուրժողականության, ռասիստական հատկանիշներ, եթե ուղեկցվում են խտրականության արգելքով պաշտպանվող հատկանիշներից որևէ մեկով, որտեղ դրանք հանդես են գալիս որպես արաքի (կամ հրապարակային հայտարարության) դրդապատճառ։ Ընդ որում, անհրաժեշտ է հաշվի առնել, որ «ռասիզմ» եզրը միջազգային իրավունքում լայնորեն է մեկնաբանվում և չի սահմանափակվում բացառապես ռասայական պատկանելիության, մաշկի գույնի հատկանիշներով։ Պատմական, մշակութային, քաղաքական, տնտեսական և հանրային կյանքում ընդհանրություններ ունեցող սոցիալական խմբի նկատմամբ շարունակական թիրախավորումները, թշնամանքի, բռնության ու խտրականության հրահրումները նույնպես կարող են համարվել ռասիզմ։ 
Հաշվի առնելով վերը նշվածը, առաջարկվում է Քաղաքացիական օրենսգրքի 1087.1 հոդվածը լրացնել դրույթներով, որոնք կնախատեսեն առավել խիստ պատասխանատվության միջոց, եթե վիրավորանքը և զրպարտությունը անձի կամ անձանց խմբի նկատմամբ պայմանավորված են նրանց սեռի, ռասայի, մաշկի գույնի, էթնիկ կամ սոցիալական ծագման, լեզվի, կրոնի, ազգային փոքրամասնությանը պատկանելիության, հաշմանդամության, տարիքի կամ անձնական կամ սոցիալական բնույթի այլ հանգամանքներով։ Նման  կարգավորմամբ «ավանդական» վիրավորանքը և զրպարտությունը տարանջատվում են նույնաբնույթ այնպիսի արարքներից, որոնք որպես արարք նույնպես վիրավորանք ու զրպարտություն են, սակայն դրանք կատարվում են վերը նշված հատկանիծներից որևէ մեկի կամ մի քանիսի շարժառիթով։ Դա որակապես փոխում է արարքի բնույթը՝ դրա վտանգավորությունը, դրան պատասխանատվության առավել խիստ միջոցով արձագանքելու անհրաժեշտությունը։ 
[bookmark: _Hlk133158194]Հաշվի առնելով վերը նշվածը, առաջարկվում է Քաղաքացիական օրենսգրքի  1087.1 հոդվածի 2-րդ և 3-րդ մասերում ավելացնել հետևյալ դրույթները ․ 

[bookmark: _Hlk63106595]«2. Սույն օրենսգրքի իմաստով` վիրավորանքը ․․․ ։
[bookmark: _Hlk62747129]2) վիրավորանքը՝ պայմանավորված  սեռի, ռասայի, մաշկի գույնի, էթնիկ կամ սոցիալական ծագման, լեզվի, կրոնի, ազգային փոքրամասնությանը պատկանելիության, հաշմանդամության, տարիքի կամ անձնական կամ սոցիալական բնույթի այլ հանգամանքներով, հանգեցնում է օրենքով սահմանված առավել խիստ պատասխանատվության»։
3. Սույն օրենսգրքի իմաստով` զրպարտությունը ․․․ :
3) զրպարտությունը՝ պայմանավորված  սեռի, ռասայի, մաշկի գույնի, էթնիկ կամ սոցիալական ծագման, լեզվի, կրոնի, ազգային փոքրամասնությանը պատկանելիության, հաշմանդամության, տարիքի կամ անձնական կամ սոցիալական բնույթի այլ հանգամանքներով, հանգեցնում է օրենքով սահմանված առավել խիստ պատասխանատվության։

[bookmark: _Hlk133158263]Համապատասխանաբար, առաջարկվւոմ է 1087.1 հոդվածի 7-րդ և 8-րդ մասերում ավելացնել հետևյալ դրույթները․ 
7. Վիրավորանքի դեպքում անձը կարող է դատական կարգով պահանջել հետևյալ միջոցներից մեկը կամ մի քանիսը`
…
4) սահմանված նվազագույն աշխատավարձի մինչև 5000-ապատիկի չափով փոխհատուցում վճարել` սույն հոդվածի 2-րդ մասի 2-րդ կետով կատարված արարքի համար:

8. Զրպարտության դեպքում անձը կարող է դատական կարգով պահանջել հետևյալ միջոցներից մեկը կամ մի քանիսը`
…
3) սահմանված նվազագույն աշխատավարձի մինչև 8000-ապատիկի չափով փոխհատուցում վճարել՝ սույն հոդվածի 3-րդ մասի 3-րդ կետով սահմանված արարքի կատարման համար:

Ըստ Վճռաբեկ դատարանի մեկնաբանության, և՛ վիրավորանքի, և՛ զրպարտության համար նախապայման է, որ արտահայտությունը իր բնույթով լինի «արատավոր», որը մեկնաբանվում է հետևյալ կերպ․ «Արատավորող արտահայտությունն այն արտահայտությունն է, որը հասարակության անդամների գնահատմամբ նսեմացնում է անձի արժանիքները հանրության շրջանում, նրան ենթարկում է ծաղրուծանակի, ունակ է անձին վերածել ատելության կամ արհամարհանքի առարկայի կամ ստիպում է ամաչել անձին կամ այլ մարդկանց խուսափել տվյալ անձից»:[footnoteRef:9] [9:  ՀՀ վճռաբեկ դատարանի 14.05.2014թ թիվ ԱՎԴ/0179/02/13 գործով որոշումը Անիկ Դավթյանի գործով. էջ 9, պարբ․ 4:] 

Այս նախադեպային դրույթը իր մեջ պարունակում է Եվրոպական դատարանի  վերը նշված սահմանման էական տարրերը․ հայտարարության հրապարակային բնույթը, անձին ծաղրուծանակի ենթարկելը որպես արարքի օբյեկտիվ հատկանիշ, ատելության առկայությունը որպես՝ դրդապատճառ, և արարքի խստության աստիճանը, որը կարող է հանգեցնել ընդհուպ անձի ինքնամեկուսացմանը։ Այս սահմանումը նկարագրում է անձի իրավունքների նկատմամբ ոտնձգության այնպիսի լրջության աստիճան, որի համար եթե քրեական հետապնդումը անհամարժեք միջոց է (հաշվի առնելով հանրային նվազ վտանգավորությունը), քաղաքացիական պատասխանատվությունը համաչափ միջոց է։ 
Հոդված 1087․1-ի իմաստով վիրավորանքը ունի երեք, իսկ զրպարտությունը՝ չորս վավերապայմաններ, որոնք սահմանված են օրենքով և Վճռաբեկ դատարանի նախադեպային իրավունքով։ Վիրավորանքի դեպքում արտահայտությունը պետք է արված լինի հրապարակայնորեն, դիտավորությամբ, իր բնույթով լինի արատավորող և չհամապատասխանի իրականությանը։ Եվ վիրավորանքի, և զրպարտության դեպքում խոսքի արատավորող բնույթը անհրաժեշտ պայման է։ «Արատավոր» եզրի մեկնաբանության մեջ, նշված վերևում, մտնում են քաղաքացիաիրավական իմաստով ատելության խոսքի բոլոր անհրաժեշտ տարրերը։ Նշանակում է քաղաքացիաիրավական բնույթի ատելության խոսքը բոլոր դեպքերում վիրավորանքի և զրպարտության իրավական սահմանման շրջանակներում է։ Սա ևս հիմնավորում է, որ վերևում առաջարկվող դրույթները համահունչ են հոդված 1087.1-ի առարկայի, դրանով սահմանված արարքների հատկանիշների հետ և որևէ հակասություն դրանց հետ չեն առաջացնում։ 
Այսպիսով, Քաղաքացիական օրենսգրքի 1087.1 հոդվածը կարող է ատելության խոսքի պլատֆորմ հանդիսանալ, եթե վիրավորանքի և զրպարտության իրավական սահմանումներին ավելացվի նույն արարքների որակյալ հատկանիշները՝ արարքի շարժառիթներ պայմանավորված սեռի, ռասայի, մաշկի գույնի, էթնիկ կամ սոցիալական ծագման, լեզվի, կրոնի և այլ պաշտպանված հատկանիշներով։ 

[bookmark: _Toc134288872][bookmark: _Hlk133085727]Ատելության խոսքի սահմանումը Տեսալսողական մեդիայի մասին օրենքում

Տեսալսողական մեդիայի մասին օրենքը կարգավորում է հեռուստառադիոընկերությունների գործունեությունը, ինչպես նաև մալուխային ցանցով տեսալսողական ծառայություններ մատուցող օպերատորների գործունեությունը։ Օրենքը չի կարգավորում համացանցի ոլորտը, հետևաբար համացանցային հեռուստատեսությունը[footnoteRef:10] այս օրենքի ոլորտից դուրս է մնում։  [10:  Հաճախ հեռուստատեսային ընկերությունները նախընտրում են որոշ հեռուստատեսային հաղորդումներ հեռարձակել, օրինակ, Youtube.com սոցիալական ցանցով, ու այս հարթակը չի կարող կարգավորվել ՀՌՀ-ի կողմից։ ] 

Օրենքը ուժի մեջ է մտել 2020 թվականի օգոստոսին ու փոխարինել է 2000 թվականին ընդունված Հեռուստատեսության և ռադիոյի մասին օրենքը։ Օրենքի 9-րդ հոդվածը սահմանում է տեսալսողական հաղորդումների չարաշահման արգելքը, որի 7-րդ մասը սահմանում է ատելության խոսքի արգելքը՝ հետևյալ ձևակերպմամբ․ «Արգելվում են տեսալսողական հաղորդումները, որոնք հետապնդում են ազգային, ռասայական, սեռային և կրոնական հատկանիշներով խտրականություն քարոզելու նպատակ կամ պարունակում են նման նպատակ հետապնդող տեղեկատվություն»: 
Թեև հոդվածի գոյությունը այս օրենքում ողջունելի է, հոդվածը թերի է, քանի որ խտրականության արգելքը սահմանված միայն չորս պաշտպանված հատկանիշներով՝ ազգություն, ռասա, սեռ և կրոն։ Ստացվում է, որ, օրինակ, հաշմանդամության հիմքով անհանդուրժողականություն քարոզող տեսալսողական նյութը այս հոդվածի կարգավորման տակ չի անցնի։ Հայտնի չէ, թե ինչ նկատառումով է Օրենսդիրը հակախտրականության շրջանակները սահմանել այդ աստիճան նեղ շրջանակով։ Որևէ օբյեկտիվ հիմք այդ իմաստով հնարավոր չէ ներկայացնել, եթե Սահմանադրության 29-րդ հոդվածը սահմանում է խտրականության համընդհանուր արգելքը ու ավելի լայն պաշտպանված հատկանիշների ցանկ։ 
Հաշվի առնելով այդ թերությունը, առաջարկվում է դրույթը շտկել հետևյալ կերպ․ Առաջին, անհրաժեշտ է սահմանել խտրականության համընդհանուր արգելքի սկզբունքը, որը Սահմանադրությամբ սահմանված է «անձնական կամ սոցիալական բնույթի այլ հանգամանք» արտահայտությամբ։ Երկրորդ, անհրաժեշտ է կամ սահմանել Սահմանադրության 29-րդ հոդվածի բոլոր հիմքերը կամ սահմանել տասը առավել լայնորեն տարածված և առավել լուրջ բնույթի խախտումների հանգեցնող  պաշտպանված հատկանիշները, որոնք են ռասայի, ազգության, էթնիկ պատկանելիության, մաշկի գույնի, քաղաքացիության, սեռի, տարիքի, հաշմանդամության, լեզվի և գույքային դրության հատկանիշները։ 
Հոդվածի իրավական ուժը մեծացնելու նպատակով, սակայն ոչ ավելի քան պահանջվում է քաղաքացիական օրենսդրության շրջանակում, առաջարկում ենք հոդվածը համալրել ատելության խոսքի այլ հատկանիշներով, օրինակ, խտրականության հետ ավելացնել նաև «անհանդուրժողականություն» արտահայտությունը։ Ինչպես արդեն նշվել է վերևում, խտրականություն և անհանդուրժողականություն եզրերը հոմանիշներ չեն, դրանց իրավական բովանդակությունը տարբեր է․ առաջինը ենթադրում է տարբերակված վերաբերմունք, անհավասար պայմաններ, որոնք ենթադրում են կոնկրետ գործողություններ, արարքներ, պրոակտիվ քայլեր, որոշակի հարձակողական գործողություններ, արարքներ, իսկ երկրորդը՝ պասիվ իրավիճակ, աշխարհայացք, մտահորիզոն։ Իր բնույթով անհանդուրժողականությունը ներառում է ատելության խոսքի առավել նուրբ, զգուշավոր դրսևորումներ, որոնք առերևույթ կարող են նշմարելի չլինել, չեն պարունակում բռնության, թշնամության կամ ատելության արտահայտություններ, սակայն տարածում, քարոզում և հրահրում են խտրականություն, թշնամություն և նույնիսկ բռնություն։

[bookmark: _Toc134288873]Ատելության խոսքի սահմանումը Զանգվածային լրատվության մասին օրենքում

Զանգվածային լրատվության մասին օրենքում ատելության խոսքի վերաբերյալ բացակայում է որևէ դրույթ։ Մինչդեռ, ատելության խոսքի տարածման մեջ լրատվամիջոցները էական դերակատարում ունեն՝ հատկապես հաշվի առնելով, որ լրատվամիջոցները լայնորեն օգտվում են սոցիալական ցանցերում խոսքի շրջանառությունից։ 
Օրենքի 7-րդ հոդվածը, որը սահմանում է լրատվության ոլորտում խոսքի ազատության սահմանափակումները, տրամադրում է որոշ աղոտ ու սահմանային կարգավորումներ։  7-րդ հոդվածի 1-ին մասը սահմանում է «քրեորեն պատժելի արարքներ քարոզող» տեղեկատվության տարածման արգելքը։ Որքան էլ որ սա անորոշ կարգավորում է, այդուհանդերձ, տեսականորեն կարող է կիրառվել Քրեական օրենսգրքի 134, 136, 329, 330-րդ հոդվածների և ատելության հանցագործության հանցակազմ պարունակող այլ դրույթների առնչությամբ։ Այս հոդվածի հիմնական թերությունը դրա նեղ շրջանակն է ու իրավական անորոշությունը։ Հոդվածը կիրառելի է բացառապես քրեական օրենսդրությամբ կարգավորվող ատելության խոսքի նկատմամբ։ Վարչական ու քաղաքացիական պատասխանատվության հանգեցնող ատելության խոսքի առնչությամբ հոդվածը չի կարող կիրառվել։ Դա ուղղակիորեն պայմանավորված է հոդվածի ։տեքստով
Նման նեղ շրջանակը, բնականաբար, չի կարող բավարարել ներկա պահանջներին։ Հիշենք, որ օրենքն ընդունվել է 2004 թվականին, երբ W2.0 փոխակտիվ ինտերնետը դեռ նոր էր ստեղծվում և սոցիալական ցանցերը գտնվւոմ էին իրենց զարգացման վաղ փուլում։ Ատելության խոսքի հիմնական չափաբաժինը այսօր ստեղծվում է համացանցային օգտատերերի կողմից, ովքեր ոչ միայն ինֆորմացիայի սպառող են, ինչպես W 1.0 ինտերնետի դեպքում, այլ նաև ինֆորմացիա արտադրող՝ գեներացնելով մեծ քանակության համացանցային նյութ (user generated content): Դրա մեծ մասը ոչ քրեական բովանդակությամբ ատելության խոսք է, որը խախտում է անձանց քաղաքացիական իրավունքները կամ հասարակական կարգը։ Հետևաբար, 7-րդ հոդվածի 1-ին մասը պետք է փոփոխվի ու լայնացվի՝ ներառելու համար այնպիսի խոսք, որը, օրինակ, լրատվամիջոցի կողմից քարոզում է անհանդուրժողականություն՝ առանց բռնության ու թշնամության կոչերի, որոնք Քրեական օրենսգրքի 329 հոդվածի հատկանիշներ են։  
[bookmark: _Hlk133158795]7-րդ հոդվածի 1-ին մասը հաջորդ թերությունը դրա անորոշ ձևակերպման մեջ է։ Բացակայում են խտրականության պաշտպանված հատկանիշները, ինչպես նաև այդ հատկանիշների հիմքով անհանդուրժողականություն, խտրականություն, ատելություն, թշնամություն և բռնություն քարոզելու, հրահրելու, տարածելու, արդարացնելու գործողությունների սահմանումները: Առաջարկվում է 7-րդ հոդվածի 1-ին մասը փոփոխել, դրանում սահմանել ատելության խոսքի հատկանիշներ։ Երկրորդ, առաջարկվում է հոդվածի շրջանակը ընդլայնել ու ներառել ոչ միայն քրեական, այլ նաև քաղաքացիական ու վարչական պատասխանատվության հանգեցնող ատելության խոսքի սահմանումներ։ 
[bookmark: _Toc134288874]ԱՌԱՋԱՐԿՈՒԹՅՈՒՆՆԵՐ

· Իրավահավասարության մասին օրենքի նախագծում սահմանել ատելության խոսքի «հովանոցային» նորմ հետևյալ բովանդակությամբ․  «Անձի կամ անձանց խմբի վերաբերյալ հաղորդակցված խոսքի ցանկացած տեսակ, հրապարակային կամ ոչ հրապարակային եղանակով, որը հրահրում է անհանդուրժողականություն, խտրականություն ատելություն կամ թշնամություն՝ պայմանավորված  սեռի, ռասայի, մաշկի գույնի, էթնիկ կամ սոցիալական ծագման, լեզվի, կրոնի, ազգային փոքրամասնությանը պատկանելիության, հաշմանդամության, տարիքի կամ անձնական կամ սոցիալական բնույթի այլ հանգամանքի վրա»։
· Քաղաքացիական օրենսգրքի  1087.1 հոդվածի 2-րդ և 3-րդ մասերում ավելացնել հետևյալ դրույթները․ 
«2. Սույն օրենսգրքի իմաստով` վիրավորանքը ․․․ ։
2) վիրավորանքը՝ պայմանավորված  սեռի, ռասայի, մաշկի գույնի, էթնիկ կամ սոցիալական ծագման, լեզվի, կրոնի, ազգային փոքրամասնությանը պատկանելիության, հաշմանդամության, տարիքի կամ անձնական կամ սոցիալական բնույթի այլ հանգամանքներով, հանգեցնում է օրենքով սահմանված առավել խիստ պատասխանատվության»։
3. Սույն օրենսգրքի իմաստով` զրպարտությունը ․․․ :
3) զրպարտությունը՝ պայմանավորված  սեռի, ռասայի, մաշկի գույնի, էթնիկ կամ սոցիալական ծագման, լեզվի, կրոնի, ազգային փոքրամասնությանը պատկանելիության, հաշմանդամության, տարիքի կամ անձնական կամ սոցիալական բնույթի այլ հանգամանքներով, հանգեցնում է օրենքով սահմանված առավել խիստ պատասխանատվության։
· Համապատասխանաբար, նույն օպրենսգրքի 1087.1 հոդվածի 7-րդ և 8-րդ մասերում ավելացնել հետևյալ դրույթները․ 
7. Վիրավորանքի դեպքում անձը կարող է դատական կարգով պահանջել հետևյալ միջոցներից մեկը կամ մի քանիսը`
…
4) սահմանված նվազագույն աշխատավարձի մինչև 5000-ապատիկի չափով փոխհատուցում վճարելը` սույն հոդվածի 2-րդ մասի 2-րդ կետով կատարված արարքի համար:
8. Զրպարտության դեպքում անձը կարող է դատական կարգով պահանջել հետևյալ միջոցներից մեկը կամ մի քանիսը`
…
3) սահմանված նվազագույն աշխատավարձի մինչև 8000-ապատիկի չափով փոխհատուցում վճարել՝ սույն հոդվածի 3-րդ մասի 3-րդ կետով սահմանված արարքի կատարման համար:
· Տեսալսողական մեդիայի մասին օրենքի 9-րդ հոդվածի 7-րդ մասում առաջարկվում է սահմանել խտրականության համընդհանուր արգելքի սկզբունքը՝ ըստ Սահմանադրության 29-րդ հոդվածի։ Երկրորդ, առաջարկվում է այս դրույթում սահմանել տասը առավել լայնորեն տարածված և առավել լուրջ բնույթի խախտումների հանգեցնող  պաշտպանված հատկանիշները, որոնք են ռասայի, ազգության, էթնիկ պատկանելիության, մաշկի գույնի, քաղաքացիության, սեռի, տարիքի, հաշմանդամության, լեզվի և գույքային դրության հատկանիշները։ Երրորդ, առաջարկվում է նույն հոդվածում «խտրականություն» եզրի հետ ավելացնել նաև «անհանդուրժողականություն» եզրը։ 
· Զանգվածային լրատվության մասին օրենքի 7-րդ հոդվածի 1-ին մասում պետք է սահմանվեն ատելության խոսքի հատկանիշներ, երկրորդ,  հոդվածի շրջանակը պետք է ընդլայնվի ու ներառի ոչ միայն քրեական, այլ նաև քաղաքացիական ու վարչական պատասխանատվության հանգեցնող նվազ լրջության ատելության խոսքի դրսևորումները։ 

Վարչական օրենսդրությունը կարող է արդյունավետ կանխարգելման մեխանիզմ հանդիսանալ ատելության խոսքի այնպիսի դրսևորումների համար, երբ դրա լրջության աստիճանը, հանրային վտանգավորությունը այնպիսին են, որ մի կողմից չեն պահանջում քրեաիրավական բնույթի արձագանք ու ներգործության միջոցներ, բայց մյուս կողմից հասարակական շահը պահանջում է ապահովել  պատշաճ հասարակական վարքագիծ։ 
Համացանցի սփռվածությունը և հասանելիությունը հասել են այնպիսի մասշտաբների, որ այդ հարթակում տարածված խոսքը, անկասկած, ձեռք է բերում հասարակական ծավալներ ու առաջանում է նման խոսքը կարգավորելու հասարակական անհրաժեշտություն։  Բացի այդ, վարչական բնույթի իրավական պաշտպանության միջոցները՝ վարչարարությունը և վարչական վարույթները իրավական համակարգը չեն ծանրաբեռնում այնպես, ինչպես՝ քրեական վարույթները։ Վարչարարության իրավական ընթացակարգերը գործում են արագ, ավելի պարզ, մատչելի ու դինամիկ են և որպես իրավական պաշտպանության միջոց հաճախ ավելի նպատակահարմար են, քան քրեականը կամ քաղաքացիականը։
Վարչարարությունը և վարչական վարույթը հնարավորություն են տալիս, որ իրավական պաշտպանության միջոցները կիրառվեն կենտրոնանալով ոչ թե պատժելու, այլ հասարակական վարքագծի կարգավորման վրա։ Երբեմն առավել  նպատակահարմար է պատժելու փոխարեն  հանրորեն դրսևորվող վարքագիծը/գործողությունները կարգավորելը, ու դա նպատակահարմար է անել խախտված իրավունքի վերականգնման միջոցի կիրառումով, օրինակ՝ պահանջելով անձին կամ կազմակերպությանը հեռացնել կամ արգելափակել ատելություն պարունակող համացանցային նյութը, և/կամ տարածել հայտարարություն առ այն, որ տվյալ հարթակը տարածել է ատելության խոսք՝ որպես հասարակական պարսավանքի միջոց, կամ հրապարակայնորեն ներողություն խնդրելը անփութության արդյունքում ատելության խոսք տարածելու համար, և այլ վարչաիրավական միջոցներ, որոնց նպատակն է հանրային միջավայրում վարքագծի կարգավորումը, այլ ոչ թե քրեորեն պատժելը՝ տուգանքով կամ բանտարկությամբ։  
Վարչական օրենսդրության գործածության նպատակահարմարությունը  ատելության խոսքի կանխարգելման գործընթացում պայմանավորված չէ միայն վարչական պատասխանատվության միջոցներով։ Իրավական համակարգում գործում են վարչական մարմիններ, որոնք ունեն տեղեկությունն ու գաղափարներ տարածող հանրային հարթակների, ինֆորմացիայի ազատ հոսքի ցանցերի սպասարկման լիցենզավորման, մշտադիտարկման, վերահսկման գործառույթներ։ Օրինակ, Հեռուստատեսության և Ռադիոյի հանձնաժողովը, Հանրային ծառայությունները կարգավորող հանձնաժողովը, Բարձր տեխնոլոգիաների արդյունաբերության նախարարությունը տեղեկատվական, հաղորդակցության տեխնոլոգիաների կարգավորող մարմիններ են։ Այս մարմինները իրենց որոշումները կայացնում են վարչարարությամբ ու վարչական ակտերի ընդունմամբ, որոնց շրջանակներում առաջանում է անհրաժեշտություն կիրառել վարչական իրավախախտումների օրենսդրության, վարչարարության, վարչական վարույթի նորմեր, օրինակ՝ հեռուստատեսային հաղորդումների լիցենզիան, էլեկտրոնային հաղորդակցության ցանցի շահագործման լիցենզիան կամ համացանցային ծառայությունների մատուցման լիցենզիան կասեցնելիս կամ դադարեցնելիս։ Նման ընթացակարգերը շոշափում են Վարչական իրավախախտումների մասին օրենքը, Վարչարարության և վարչական վարույթի մասին օրենքը, Լիցենզիայի մասին օրենքը, Տեսալսողական մեդիայի մասին օրենքը և այլ իրավական ակտեր։ Այս իրավական ակտերը անհրաժեշտ է, որ համալրված լինեն ատելության խոսքի նորմատիվ դրույթներով, որպեսզի հնարավոր լինի դրանք կիրառել վարքագիծ կարգավորող վարչական ակտերում։ 
Ավելին, կազմակերպությունների գործունեության թույլտվությունը, կասեցումը և դադարեցումը նույնպես կայացվում է վարչական ակտերի միջոցով, որոնցում վկայակոչվում են վարչական օրենսդրության դրույթներ։ Այդպիսի կազմակերպութուններ են առևտրային կազմակերպությունները, հիմնադրամները, մասնագիտական մարմինները, քաղաքական կուսակցությունները, և այլն։ Երբ նման կազմակերպությունները կամ նրանց անդամները, ներկայացուցիչները տարածում են ատելության խոսք, առաջանում է անհրաժեշտություն վերանայել այդ կազմակերպությունների գործունեությունը և կիրառել կարգավորման մեխանիզմներ։ Դա անելու համար նախ ահրաժեշտ է  կազմակերպությունների գործունեութունը վերահսկող վարչական օրենսդրությունը համալրել ատելության խոսքի դրույթներով։ 
ՌԱԵՀ-ի թիվ 15 ԸՔՀ-ի 8-րդ հանձնարարականում լայնորեն անդրադարձ է արվում  վարչական օրենսդրության կիրառման անհրաժեշտության վրա։ Ինչպես քաղաքացիական օրենսդրության, այնպես էլ վարչական օրենսդրության առումով 8-րդ հանձնարարականում առաջարկվում է կարգավորումների վեկտորն ուղղել ատելության խոսքի հեղինակների, ինտերնետ ծառայություն մատուցողների, վեբ հարթակների և հոսթինգի, առցանց միջնորդների, սոցիալական մեդիա հարթակների, բլոգ էջերի մոդերատորների և համանման գործառույթ իրականացնող այլ անձանց պատասխանատվության ենթարկելու ուղղությամբ կառուցակարգեր սահմանելու ուղղությամբ։ Հաջորդ բաժնում, որը վերաբերում է համացանցի կարգավորմանը, մանրամասնորեն ուսումնասիրված են այդ բնագավառները և համապատասխան ընթացակարգերը։ Ներկայացված են բոլոր կարգավորումների մանրամասն նկարագրությունը, ըստ որի ինֆորմացիայի հոսքի մի մասը կարգավորվում է քաղաքացիաիրավական նորմերով (օրինակ՝ ինտերնետ ռեգիստրարի և դոմեյնի օգտատիրոջ միջև քաղաքացիաիրավական պայմանագրի կնքումը), իսկ մյուս մասը՝ վարչարարությամբ և վարչական օրենսդրությամբ։ Վերջինի օրինակ են ցանցային օպերատորների և ինտերնետ ծառայություններ մատուցող ընկերությունների լիցենզավորումը պետական կարգավորողի կողմից, ՀՌՀ-ի կողմից հեռուստաընկերությունների նկատմամբ վարչական տույժերի կիրառումը ատելության խոսքի համար, և այլ օրինակներ։   

Ինչպես  նշվեց վերևում, համացանցի համատարած մատչելիությունը և համացանցի աշխարհագրական սփռվածությունը թույլ են տալիս եզրակացնել, որ համացանցում տարածվող ցանկացած խոսք հրապարակային հայտարարություն է։ Վիրավորանքի և զրպարտության գործերով դատարանները սահմանել են կայուն հաստատված նախադեպային իրավունք, ըստ որի առնվազն մեկ երրորդ անձի ներկայությամբ կամ նրա հաղորդակցմամբ տարածված խոսքը հրապարակային հայտարարություն է, որից բխեցվել է, որ համացանցում տարածված խոսքը «հասանելի է բոլորին» ռեժիմով  ինքնին հրապարակային հայտարարություն է։[footnoteRef:11]   [11:  «Մեկ երրորդ անձ» չափանիշի մասով տե՛ս Վճռաբեկ դատարանի թիվ ԵԿԴ/2293/02/10 գործով որոշման 8-րդ էջի վերջում և 9-րդ էջի սկզբում, ինչպես նաև 9-րդ էջի 2-րդ պարբերության ձևակերպումը։ <<Հասանելի է բոլորին>> չափանիշի մասին տե՛ս Աջափնյակ և Դավիթաշեն վարչական շրջանների ընդհանուր իրավասության դատարանի վճիռը թիվ ԵԱԴԴ/0074/02/12 քաղաքացիական գործով, էջ 8, 2-րդ պարբերություն։ ] 

Քանի որ համացանցում տարածված խոսքը հրապարակային խոսք է, նշանակում է այդ տիրույթում անձի կամ անձանց խմբի նկատմամբ հրապարակային արտահայտությունը հասարակական վարքագիծ է, որը կարիք ունի կարգավորման, եթե դա խախտում է հասարակական կարգը՝ բնակիչների անդորրը, հասարակական բարոյականության նորմերը, համակեցության կանոնները։ Օրինակ, սոցիալական էջում կամ էլեկտրոնային որևէ այլ հարթակում տեղադրված սեռական բնույթի հայոյանքը իրավաբանորեն կարող է սահմանվել որպես հասարակական կարգի խախտում, քանի որ ունի հանրային մատչելիություն և սփռվածություն։ Ավելին, այդ խոսքը մնում է հանրային հարթակում երկար ժամանակ՝ ի տարբերություն հանրային ֆիզիկական միջավայրոււմ հակահասարակական վարքագծի, որը տևում է կարճ, սահմանափակ ժամանակահատվածում ու տեսանելի է միայն տեղանքում գտնվող սահմանափակ թվով անձանց։ Մինչդեռ, համացանցը չունի ժամանակային կամ տարածքային սահմանափակում։ Ի տարբերություն տպագիր մամուլի, համացանցային նորությունների հարթակները չունեն «արխիվ» հասկացությունը, համացանցում չեն գործում «ներկա» կամ «անցյալ» իրավիճակները՝ ինչպես  տպագիր մամուլի դեպքում, որի պարագայում մի քանի օր հանրային միջավայրում  հասանելի թերթը այնուհետև տեղափոխվում է արխիվ ու դառնում անհասանելի հասարակության համար։ Մինչդեռ, համացանցում նախկինում հրապարակված ցանկացած նյութ կարելի է հաշված վայրկյանների ընթացքում կրկին դարձնել ժամանակակից ու մատչելի՝ վերահրապարակելով, տարածելով ավելի մեծ ծավալներով (օրինակ՝ share անելու եղանակով)։ Համացանցում մեկ անգամ հանրային եղանակով տարածված նյութը ընդմիշտ դառնում է հրապարակային նյութ  ու գրեթե անհնարին է նման նյութը ամբողջությամբ հեռացնել գլոբալ ցանցից։ 
Այս ամենը թույլ է տալիս եզրահանգել, որ անձի կամ անձանց խմբի վերաբերյալ համացանցում տարածված ատելության խոսքը հասարակական վարքագիծ է և նույնիսկ եթե չունի քրեաիրավական բովանդակություն, կարիք ունի կարգավորման, եթե հանգեցնում է հասարակական կարգի խախտմանը։ 
Նշվախով հանդերձ պետք է հիշել, որ վարչական պատասխանատվության նպատակը ոչ թե պատժելն է, այլ հասարակական վարքագիծ դաստիարակելը, կարգավորելը, նոր իրավախախտումներ կատարելը կանխարգելելը։ Օրինակ, եթե տղամարդը հանրային բանավեճի կոնտեքստում սեռական բնույթի հայոյանքներով լի տեքստ է տեղադրում սոցիալական ցանցի իր էջում կին պաշտոնատար անձի հասցեին, վերջինիս կամ նրա ընտանիքի լուսանկարի ուղեկցությամբ կամ առանց դրա, նման արարքը հակահասարակական վարքագիծ է և շոշափում է ոչ միայն պաշտոնատար անձի անձնական, մասնավոր, քաղաքացիական իրավունքները (օրինակ՝ արժանապատվության նկատմամբ հարգանքը), այլ նաև հասարակական համակեցության կանոնները, հասարակական բարոյականության նորմերը, քանի որ, առաջին, նման տեքստը հասանելի է բոլորին, երկրորդ, տարածվել է հանրային բանավեճի շրջանակներում, երրորդ, չի կարող անմիջապես հեռացվել և կարող է անկանոն կերպով տարածվել՝ այդպիսով շարունակելով խախտել հասարակական կարգը՝ հանգեցնելով անդառնալի հասարակական հետևանքի։ Հետևաբար, ատելության խոսքը համացանցով կարիք ունի կարգավորման վարչաիրավական եղանակով։ 
Ինչպես արդեն նշվեց, սպորտային միջոցառումների ժամանակ ռասիստական արտահայտություններ հնչեցնելը կամ անհանդուրժողականություն արտահայտող արարքներ կատարելը (օրինակ՝ դրոշ վառելը) ատելություն, անհանդուրժողականություն հրահրող հասարակական վարքագիը է, որ կարիք ունի կարգավորման և, կախված հանգամանքներից, կարող է առավել նպատակահարմար լինել դա անել վարչական, քան քրեական օրենսդրությամբ։
Ատելության խոսքի կարգավորումը վարչաիրավական բնույթի նորմատիվ ակտերով կիրառվում է մի շարք պետություններում։ Ռումինիայի «Խտրականության դեմ պայքարի մասին» օրենքում առանձին հոդվածով սահմանված է խտրականությունը, որը բաղկացած է բազմաթիվ դրույթներից ու բավականին ծավալուն է։[footnoteRef:12] Դրանից բացի, առանձին հոդվածով սահմանված է հրապարակային եղանակով ատելության խոսքի կարգավորումը, որը հետևյալն է․  [12:  Կառավարության Թիվ  137/2000 որոշում․ խտրականության բոլոր ձևերի կանխարգելման ու տույժի ենթարկելու մասին․ հոդված 2:] 


Կառավարության սույն որոշման ներքո՝ ազգայնա-շովինիստական բնույթի ցանկացած հասարակական վարքագիծ, ռասայական կամ ազգային պատկանելիության հիմքով ատելության ցանկացած հրահրում, կամ ցանկացած վարքագիծ, որի նպատակն է անձի արժանապատվությունը վնասելը կամ թշնամական, նվաստացնող, ստորացնող կամ վիրավորական միջավայր ստեղծելը, որն իրականացվում է անձի, անձանց խմբի կամ համայնքի հանդեպ՝ ռասայի, ազգության, էթնիկ պատկանելիության, կրոնի, սոցիալական ծագման կամ անբարյացակամորեն ընդունվող խմբի պատկանելու, հավատքի, սեռի, սեռական կողմնորոշման հիմքով հանդիսանում է իրավախախտում՝ բացառությամբ, եթե նման արարքները չեն մտնում քրեական իրավունքի շրջանակի մեջ։[footnoteRef:13]  [13:  Նույն տեսում․ հոդված 15: ] 


Այս սահմանումը, ըստ էության, քրեական իրավունքից դուրս ատելության խոսքի կարգավորումն է՝ վարչական իրավունքի միջոցով։ Ըստ այս սահմանման, ատելության խոսքը հասարակական վարքագիծ է, ատելության հրահրում, կամ ցանկացած խոսք, որն իրենից ներկայացնում է անձի արժանապատվության նկատմամբ ոտնձգություն, եւ որը կարող է ստեղծել վախեցնող, թշնամական, նվաստացնող կամ վիրավորական միջավայր, կամ ցանկացած վարքագիծ, որն արտահայտվում է հրապարակայնորեն եւ ունի որոշակի խմբերի դեմ ատելություն հրահրելու, արժանապատվություն խախտելու կամ թշնամական միջավայր ստեղծելու հատկանիշներ։ Կարեւոր է նշել, որ օրենքը ներառում է ինչպես հրապարակային, այնպես էլ ոչ հրապարակային խոսքը։ Եվ ամենակարևորը․ սահմանված է հստակ տարբերակում քրեական իրավախախտումների և նման նվազ ծանրության իրավախախտումների միջեւ, որոնք ավելի հեշտ է ապացուցել, եւ որոնց համար սահմանված են առավել նվազ խստության տույժեր։  
	«Խտրականության արգելքի մասին» Սերբիայի օրենքի 11-րդ հոդվածում սահմանված է ատելության խոսքի հետևյալ սահմանումը․ 

Արգելվում է արտահայտել գաղափարներ, տեղեկություններ կամ կարծիքներ՝ հրահրելով խտրականություն, ատելություն կամ բռնություն անձի կամ անձանց խմբի դեմ ՝ նրանց անձնական հատկանիշների հիմքով, ինչպես նաև հանրային կամ այլ հրապարակումներում, հավաքներում կամ հանրային տարածքներում՝ գրառումներ կամ խորհրդանիշներ գրելու կամ ցուցադրելու կամ որևէ այլ կերպ։

	Հոդվածի օբյեկտը նույնպես հասարակական վայրերում՝ հավաքներում, հանրային տարածքում, հասարակական հրապարակումներում ատելության խոսքի տարածումն է, որում հասարակական վայրը արտահայտված է և՛ ֆիզիկական, և՛ էլեկտրոնային/թվային միջավայրը՝ այսինքն կիբերտարածքը։  
	Մոնտենեգրոյի «Հասարակական կարգի եւ խաղաղության մասին» օրենքի 19-րդ հոդվածի համաձայն՝ որեւէ մեկին ազգային, ռասայական կամ կրոնական կամ էթնիկ ծագման կամ անձնական բնույթի այլ հատկանիշների հիմքով վիրավորելը զանցանք է։ Սա շատ հստակորեն հակադրվում է ատելության խոսքի քրեական նորմին, որը հիմնված է ատելություն եւ բռնություն հրահրելու արարքի վրա[footnoteRef:14]։  [14:  Մոնտենեգրոյի քրեական օրենսգիրք, հոդված 370։] 

[bookmark: _Hlk63110053]Այսպիսով, իմ մի բերելով վերը նշվածը, այդ թվում նաև համեմատական իրավունքի վերը նշված օրինակները, առաջարկվում է ատելության խոսքի կարգավորումը ներմուծել Վարչական իրավախախտումների մասին օրենսգիրք և սահմանել վարչական տույժի հիմքեր։ Անհրաժեշտ է որոշել զանցանքի օբյեկտիվ հատկանիշները։  Որպես ուղեցույց, առաջարկվում է հիմնվել վերը նշված երեք երկրների օրինակների և Թիվ 15 ԸՔՀ-ի մեկնաբանությունների վրա և առաջնորդվել հետևյալ քայլերով․ 
· Առաջին, արարքի հիմնական հատկանիշը անհրաժեշտ է սահմանել արարքի հասարակական բնույթը՝ հասարակական միջավայրը, որը պետք է ներառի  ֆիզիկական միջավայր (փողոց, հրապարակ, մարզադաշտ, և այլն), իրադարձություն (հանրահավաք, երթ, սպորտային իրադարձություն), էլեկտրոնային փոխակտիվ հաղորդակցության հարթակ (որտեղ վերջնական օգտագործողները գեներացնում են կոնտենտ (համացանց, սոցիալական ցանց, այլ բջջային հավելվածներ, որոնցում ինֆորմացիան հոսում է «հասանելի է բոլորին» ռեժիմով) և տեսալսողական մեդիա հարթակներ։ 
· Երկրորդ, անհրաժեշտ է սահմանել արարքի թիրախը։ Որպես կանոն թիրախը անձն է կամ անձանց խումբը։ 
· Երրորդ, անհրաժեշտ է սահմանել գործողության տեսակը։ Որպես կանոն, ատելության խոսքի սահմանումներում օգտագործվում է քարոզելը, սադրելը, հրահրելը, խթանելը, արդարացնելը և տարածելը։ Որպես հավաքական եզր, առաջարկվում է օգտագործվել հրահրել տերմինը, որը, ի տարբերություն քրեական օրենսդրության մեջ օգտագործվող հարուցել տերմինի, պարունակում է արարքի հարձակողական բովանդակություն, որն էլ ատելության խոսքի հիմնական հատկանիշ է։ 
· Չորրորդ, անհրաժեշտ է սահմանել գործողության օբյեկտների ցանկը։ Քրեական օրենսդրության մեջ սահմանված են անհանդուրժողականություն, խտրականություն, բռնություն և թշնամանք եզրերը։ Վերջին երկուսը հանրային վտանգավորության առավել մեծ աստիճան ունեն, քան պահանջվում է վարչական օրենսդրությամբ։ Հետևաբար, պետք է դիտարկել ատելության խոսքի հանրային առավել նվազ վտանգավորության  օբյեկտներ, ինչպիսին են, օրինակ, ծաղր ու ծանակը, վիրավորանքը, նվաստացումը, անհանդուրժողականությունը։ Կարելի է դիտարկել նաև դրանց համադրությունը՝ ինչպես առաջարկվում է ՌԱԵՀ-ի թիվ 15 ԸՔՀ-ում՝ նվաստացում, ատելություն, անարգանք, վիրավորանք, կարծրատիպ, խարան, սպառնալիք, և այլն։ Եվ վերջինը, անհրաժեշտ է բոլոր վերը նշված հատկանիշները ամրագրել խտրականության արգելքով պաշտպանված հատկանիշներով՝ որպես արարքի դրդապատճառ, որն էլ հենց վիրավորական, անբարյացակամ խոսքը վերածում է ատելության խոսքի։ 
Վարչական իրավախախտումների մասին օրենսգրքում ատելության խոսքի սահմանումը առաջարկվում է ներառել Գլուխ 13-ում՝ «Հասարակական կարգի դեմ ոտնձգվող վարչական իրավախախտումներ» բաժնում։ 

[bookmark: _Toc134288877]Լիզենզիայի կասեցման ու դադարեցման վարչական վարույթներ ու ակտեր

Թիվ 15 ԸՔՀ-ի 8-րդ հանձնարարականի բ-կետի համաձայն՝ Մասնակից Պետություններին առաջարկվում է սահմանել դատարանի թույլտվությամբ ատելության բովանդակության հեռացում համացանցից և ատելության խոսք տարածող համացանցային կայքերի արգելափակում։ Նույն հանձնարարականի գ) կետի համաձայն, առաջարկվում է սահմանել իրավասություններ, որ դատարանի թույլտվությամբ կամ դատարանի հաստատմամբ զանգվածային լրատվամիջոցներից (ներառյալ՝ ինտերնետ ծառայություն մատուցողներից, առցանց միջնորդներից և սոցիալական մեդիա հարթակներից) պահանջվի հրապարակել հաստատում առ այն, որ իրենց կողմից հրապարակված նյութը պարունակել է ատելության խոսք։ Այսպիսով, հանձնարարականով առաջարկվում է համացանցային ծառայություն իրականացնող ընկերությունների համար սահմանել համացանցում ատելության խոսքի արգելափակման ու համացանցից ատելության խոսքի հեռացման պոզիտիվ իրավական պարտավորություններ։ 
Համացանցային ծառայությունների կազմակերպումը ՀՀ-ում իրականացվում է հինգ հարթակներում․ 1) պետական կարգավորող մարմին (Հանրային ծառայությունները կարգավորող հանձնաժողովը), 2) ցանցի օպերատոր, 3) ինտերնետ հասանելիության ծառայություն մատուցող (ISP), 4) դոմեն ռեգիստրարներ  և 5) բաժանորդներ/օգտատերեր։ Հանձնաժողովը տրամադրում է լիցենզիա ցանցի օպերատորներին և ինտերնետ հասանելիության ծառայություն մատուցող ISP ընկերություններին և վերահսկում է նրանց կողմից լիցենզիայի պայմանների կատարումը։ Վերջիններն ապահովում են ցանցի շահագործումը։ Դոմեն ռեգիստրարները քաղաքացիաիրավական պայմանագրի հիման վրա օգտատերերին տրամադրում են դոմեն հասցեներ, որպեսզի վերջիններս կարողանան օգտվել համացանցից՝ սպառելով կամ գեներացնելով կոնտենտ:
Այս կառուցակարգերում վարչական օրենսդրությունը, 8-րդ հանձնարարականի առումով, կարող է կիրառվել Հանձնաժողովի կողմից ցանցի շահագործման և ինտերնետ հասանելիության ծառայությունների մատուցման լիցենզիաների տրամադրումով, կասեցումով և չեղարկումով։ Էլեկտրոնային հաղորդակցության մասին օրենքի 12-րդ հոդվածը սահմանում է էլեկտրոնային հաղորդակցության ծառայություն կամ ինտերնետ ծառայություն մատուցող ընկերությունների լիզենզիայի կասեցման կամ դադարեցման հիմքերը, որոնց թվում սահմանված է նաև հետևյալ հիմքը․ 7) եթե կասեցումը կամ դադարեցումն անհրաժեշտ է ազգային անվտանգության կամ հանրային շահի նկատառումներով: Նման լայն հիմքը չի ապահովում իրավական որոշակիություն, այդուհանդերձ, տեսականորեն կարող է հիմք հանդիսանալ կասեցնելու համար ատելության խոսք տարածող իրավաբանական անձի լիզենզիան, քանի որ դա անհրաժեշտ է հանրային շահի նկատառումներով։ Առաջարկում ենք օրենքի 12-րդ հոդվածի 7-րդ կետը բարեփոխել ու ավելացնել ատելության խոսքի վերաբերյալ կոնկրետ դրույթներ «հանրային շահի նկատառումներով» արտահայտության ներքո։ Նպատակահարմար է ավելացնել ատելության խոսքի դրույթներ 7-րդ կետի ներքո կամ 12-րդ հոդվածի որևէ այլ դրույթի ներքո՝ լիցենզիայի կասեցումը և/կամ դադարեցումը ատելության խոսքի տարածման հիմքով հիմնավորելու համար։ Կարգավորող մարմինը որպես հիմք կարող է ընդունել ցանցի օպերատորի կամ համացանցի հասանելիության ծառայություններ մատուցող ընկերության կողմից իր պարտականությունները թերի կատարելը, որի արդյունքում քաղաքացին զրկվել է իրավական պաշտպանության միջոցից կամ  ատելության խոսքի տարածումը չի նախականխվել։ 
Էլեկտրոնային հաղորդակցության մասին օրենքի 12-րդ հոդվածը զուրկ է որոշակիությունից ու հստակությունից։ Սակայն այս հոդվածի կարգավորումը կարելի է դիտարկել Լիցենզավորման մասին օրենքի հետ համակցությամբ։ Ցանցի օպերատորները և ինտերնետ ծառայություններ մատուցողները գործում են լիցենզիայի հիման վրա։ Հետևաբար, նրանց գործունեությունը կարգավորվում է և՛ Լիցենզիայի մասին օրենքով, և՛ Էլեկտրոնային հաղորդակցության մասին օրենքով։ Լիցենզավորման մասին օրենքի 35-րդ հոդվածը սահմանում է օպերատորի և ծառայություններ մատուցողի լիցենզիայի կասեցման այնպիսի հիմքեր, ինչպիսին են լիցենզիայի պահանջների ու պայմանների խախտումները, որոնք ուղղակի սպառնալիք են հանգեցրել  հասարակական անվտանգությանը, հասարակական կարգին, հասարակական բարքերին, այլոց իրավունքներին և ազատություններին, պատվին ու բարի հանբավին։ Սրանցից յուրաքանչյուրը առանձին-առանձին կամ մի քանիսը միասին կարող են ատելության խոսքի տարածման համար լիցենզիան կասեցնելու բավարար իրավական հիմք(եր) հանդիսանալ։ Այլ բան է, որ պրակտիկայում դրանք գրեթե չեն կիրառվում, քանի որ բավարար չափով հստակություն, որոշակիություն չունեն, խիստ ընդհանրական են։ Բացի դրանից, Էլեկտրոնային հաղորդակցության մասին օրենքով հստակորեն չեն կարգավորված կոնտենտի կարգավորման ուղղությամբ Հանրային ծառայությունները կարգավորող մարմնի, ցանցային օպերատորների և ծառայություններ մատուցողների իրավասությունների շրջանակները։ Այդուհանդերձ, կարծում ենք, որ ցանցի օպերատորները կարող են կիրառել «ծանուցել ու հեռացնել» ընթացակարգը ցանցում ատելության խոսք տարածող IP հասցեատիրոջ նկատմամբ։  Այդ մասին մանրամասնորեն խոսվում է հաջորդ բաժնում։ Ցանցի օպերատորը իրավասու է արգելափակել իր ցանցում ատելության խոսք տարածող օգտատիրոջ IP հասցեն կամ նրան ուղարկել գրություն առ այն, որ նա խախտում է ցանցի շահագործման կանոնները և պարտավոր է հեռացնել տվյալ կոնտենտը իր էջից։ Ցանցի օպերատորը կարող է գործել իր նախաձեռնությամբ, կամ քաղաքացիների բողոքների հիման վրա՝ որպես պոզիտիվ պարտավորություն, որի հիմքերը պետք է սահմանվեն լիցենզիայի պայմանագրով։ Ցանցի օպերատորի պարտականությունները լիցենզիայի ներքո պետք է սահմանափակվեն IP հասցեատիրոջը ծանուցում ուղարկելով՝ այդպիսով ապահովելով «ծանուցել ու հեռացնել»(Notice and Take Down) ընթացակարգի կիրարկումը։ Հասցեատիրոջ կողմից նյութը չհեռացնելու դեպքում  ցանցի օպերատորը պարտավոր է ձեռնարկել համապատասխան գործողություններ, որոնց չկատարելը կարող է հանգեցնել կարգավորող մարմնի կողմից տույժի նշանակմանը, լիցենզիայի կասեցմանը կամ դադարեցմանը՝ էլեկտրոնային հաղորդակցության մասին օրենքի 12-րդ հոդվածի կամ Լիցենզավորման մասին օրենք 35-րդ հոդվածի հիմքով։  
Ինչ վերաբերում է ռեգիստրար-օգտատեր տիրույթում կոնտենտի կարգավորմանը, սա քաղաքացիաիրավական հարաբերություն է ու համապատասխան ընթացակարգը վարչական բնույթի չէ, այդ պատճառով չենք անդրադառնում այս բաժնում։ Այդ մասին մանրամասնորեն խոսվում է համացանցի վերաերյլ բաժնում։  

Թիվ 15 ԸՔՀ-ի 7-րդ հանձնարարականով Մասնակից Պետություններին առաջարկվում է օրենքներով նախատեսել քաղաքական կուսակցությունների և այլ կազմակերպությունների գործունեության արգելում կամ դրանց լուծարում, եթե այդ կազմակերպությունները, նրանց անդամները օգտագործում են ատելության խոսք, որը նպատակաուղղված է կամ ողջամտորեն կարող է ակնկալվել, որ ուղղված է հրահրելու բռնություն, ահաբեկում, թշնամանք կամ խտրականություն անձանց կամ անձանց խմբի նկատմամբ։ Հանձնարարականի բացատրական մասում նշվում է, որ այս հանձնարարականի սահմանումը պայմանավորված է մշտադիտարկման արդյունքներով, ըստ որի Եվրոպայի տարածքում հաճախացել են քաղաքական կուսակցությունների անդամների կողմից ատելության խոսքի օգտագործումը, տարածումը և կուսակցության կողմից իր անդամների նկատմամբ վարչական կամ կարգապահական բնույթի պատասխանատվության չենթարկելու դեպքերը։ 
Հանձնարարականը սահմանում է արգելք այնպիսի դեպքերի նկատմամբ, երբ ատելության խոսքը նպատակ է հետապնդում կամ ողջամտորեն կարելի է ակնկալել, որ կարող է հրահրել բռնություն, ահաբեկում, թշնամություն կամ խտրականություն։ Կազմակերպության գործունեության կասեցման կամ դադարեցման նպատակով հարուցված վարչական վարույթի ընթացքում անհրաժեշտություն կլինի հաստատել, որ կան հիմնավոր ապացույցներ, որ եղել է այդպիսի դիտավորություն կամ վերոնշյալ գործողությունների տեղի ունենալու իրական վտանգ ու հավանականություն։ Ավելին, երբ ատելության խոսքն օգտագործվել է կուսակցության կամ կազմակերպության անդամի կողմից իր հրապարակային ելույթներում, անհրաժեշտ կլինի նաև հիմնավորելը, որ դա արվել է կուսակցության կամ կազմակերպության անունից և այդ գործողությունը վերագրվում է կուսակցությանը կամ արտահայտում է կուսակցության քաղաքականությունը, գաղափարական գիծը։ Շատ հաճախ նման դեպքերը վերաբերում են կուսակցության կամ կազմակերպության ղեկավարների ելույթներին և հրապարակային վարքագծին։ 
Այդուհանդերձ, Կուսակցությունների մասին սահմանադրական օրենքը չի տրամադրում  ատելության խոսքի կանխարգելման արդյունավետ դրույթներ։ Օրենքի 4-րդ հոդվածի 2-րդ մասը կուսակցության գործունեության սկզբունքը սահմանում է իրավահավասարությունը՝ խտրականության արգելքով պաշտպանված հատկանիշների վկայակոչումով (օրինակ՝ սեռ, ռասա, ազգություն, քաղաքացիություն, և այլն)։ Օրենքի 9-րդ հոդվածը սահմանում է կուսակցության պետական գրանցումը մերժելու հիմքերը, որոնցում շրջանակում սահմանված է նաև կանոնադրության կամ ծրագրի այնպիսի դրույթների առկայությունը, որոնք ուղղված են Հայաստանի Հանրապետության սահմանադրական կարգի բռնի տապալմանը։ Կուսակցություններն իրավունք ունեն իրականացնելու օրենքով չարգելված գործունեություն (հոդված 21), և պարտավոր են պահպանել Սահմանադրությունը և օրենքները (հոդված 22): 1. Կուսակցության գործունեությունը կարող է կասեցվել կամ արգելվել Հայաստանի Հանրապետության սահմանադրական դատարանի որոշմամբ` օրենքով սահմանված կարգով (հոդված 31): Կուսակցության գործունեությունը կարող է կասեցվել, եթե կուսակցությունը թույլ է տվել օրենքի կոպիտ խախտում և օրենքի իմաստով կոպիտ խախտում է համարվում կուսակցության կողմից նվիրատվությունների տնօրինման կամ կուսակցության տարեկան հաշվետվությունների հրապարակման կամ օրենքով սահմանված փաստաթղթերը տրամադրելու` օրենքով սահմանված կարգը խախտելը և Վարչական իրավախախտումների վերաբերյալ Հայաստանի Հանրապետության օրենսգրքով նախատեսված կարգով պատասխանատվության ենթարկվելուց հետո` երեսնօրյա ժամկետում, խախտումը չվերացնելը, կամ կուսակցության հիմնադրման կամ պետական գրանցման ժամանակ օրենքի այնպիսի խախտում թույլ տալը, որը, եթե հայտնի լիներ պետական գրանցման պահին, կուսակցությունը չէր գրանցվի (հոդված 32): Կուսակցության գործունեությունը կարող է արգելվել, եթե կուսակցությունը քարոզում է սահմանադրական կարգի բռնի տապալում կամ բռնություն է կիրառում սահմանադրական կարգը տապալելու նպատակով (հոդված 33):
Առաջարկում ենք հոդված 33-ը համալրել ատելության խոսքի համապատասխան դրույթով, քանի որ ցանկացած կուսակցության գործունեություն,  որով քարոզվում է թշնամություն, բռնություն, խտրականություն և անհանդուրժողականություն անձի կամ անձանց խմբի, անհամատեղելի է Սահմանադրության 77-րդ հոդվածի և Մարդու իրավունքների եվրոպական կոնվենցիայի 11 և 17-րդ հոդվածների երաշխիքների հետ։ Նման դրույթների սահմանումը ոչ միայն կհաղորդի իրավական որոշակիություն կուսակցության գործունեության կասեցման կամ արգելափակման իրավական գործընթացին, այլև հնարավորություն կտա վարչական պատասխանատվության ենթարկել կուսակցությանը կամ կուսակցության անդամին ատելության խոսք տարածելու համար։ Այս իմաստով անհրաժեշտ է հաշվի առնել, որ նոր քրեական օրենսգրքի նախագծով սահմանվում է քրեական պատասխանատվություն նաև իրավաբանական անձանց նկատմամբ։ 
Ի հակադրումը կուսակցությունների մասին օրենքի, Հասարակական կազմակերպությունների մասին օրենքի 32-րդ հոդվածը կազմակերպության գործունեության արգելքի հիմք է սահմանում, եթե կազմակերպությունը գործունեության ընթացքում իրականացրել է սահմանադրական կարգը բռնի տապալելու կամ ատելություն բորբոքելու կամ բռնություն կամ պատերազմ քարոզելու գործողություն։ Թեև ատելություն բորբոքելու և բռնություն քարոզելու գործողությունները ատելության խոսքի տարրեր են, սակայն առանց պաշտպանված հատկանիշների համակցության դրանք չեն համապատասխանի ատելության խոսքի բովանդակությանը։ Հետևաբար, առաջարկում ենք 32-րդ հոդվածը լրացնել պաշտպանված հատկանիշների հիմքով թշնամանք, խտրականություն և անհանդուրժողականություն հրահրելու սահմանումներով։ 
Նույնանման մոտեցում պետք է ցուցաբերվի նաև այլ տեսակի կազմակերպությունների մասին օրենքներում, եթե դրանցում սահմանված են կազմակերպությունների գործունեության արգելման նման հիմքեր։ 
Թիվ 15 ԸՔՀ-ի 9-րդ հանձնարարականով նաև առաջարկվում է դադարեցնել պետական մարմինների կողմից ֆինանսական և ցանկացած այլ աջակցության տրամադրումը քաղաքական կուսակցություններին և այլ կազմակերպություններին, որոնք օգտագործում են ատելության խոսք կամ չեն կիրառում (կարգապահական) պատժամիջոցներ իրենց անդամների կողմից ատելության խոսքի օգտագործման համար։ Այս հանձնարարականի բացատրական զեկույցում պետական ֆինանսավորման դադարեցումը մեկնաբանվում է, որ պետք է ներառի «ոչ միայն շահագրգիռ քաղաքական կուսակցությունների և այլ կազմակերպությունների գործունեության համար տրամադրվող դրամաշնորհները, վարկերը և ֆինանսավորման այլ տեսակները, այլև նրանց հարմարություններ կամ գործունեության համար տարածքներ, աշխատակազմ և գործնական ցանկացած այլ տեսակի օժանդակության տրամադրումը»։[footnoteRef:15]  [15:  Տե՛ս Թիվ 15 ԸՔՀ-ի Բացատրական զեկույցի 156-րդ կետոում։ ] 

Հաշվի առնելով, որ Կուսակցությունների մասին օրենքը նախատեսում է կուսակցությունների պետական ֆինանսավորում (հոդված 26), առաջարկվում է դրա շրջանակում նաև ավելացնել Թիվ 15 ԸՔՀ-ի 9-րդ հանձնարարականով սահմանված օրենսդրական հիմքեր՝ կուսակցություններին պետական ֆինանսավորումից զրկելու օրենսդրւական հիմքեր, եթե կուսակցությունը տարածում է ատելության խոսք կամ կուսակցությունը չի կիրառում կանխարգելման միջոցներ իր անդամների նկատմամբ, ովքեր տարածում են ատելության խոսք։ 

[bookmark: _Toc63973185][bookmark: _Toc134288879][bookmark: _Hlk133157431]ԱՌԱՋԱՐԿՈՒԹՅՈՒՆՆԵՐ

· Առաջարկվում է Վարչական իրավախախտումների մասին օրենսգրքում սահմանել ատելության խոսքի համար վարչական պատասխանատվության հիմքեր՝ հաշվի առնելով արարքի հասարակական բնույթը (վայրը, իրադարձությունը, բովանդակությունը, և այլն), այդ թվում՝ վարչական պատասխանատվություն համացանցում, սոցիալական ցանցերում դրսևորած վարքագծի համար։ Վարչական իրավախախտումների մասին օրենսգրքում ատելության խոսքի սահմանումը առաջարկվում է ներառել Գլուխ 13-ում՝ «Հասարակական կարգի դեմ ոտնձգվող վարչական իրավախախտումներ» բաժնում։ 
· Սահմանել Էլեկտրոնային հաղորդակցության ոլորտում հանրային ծառայություններ մատուցող կազմակերպությունների (հաղորդակցության օպերատորների, ինտերնետ ծառայություն մատուցող կազմակերպությունների) լիզենզիայի կասեցման ու դադարեցման հիմքեր ատելության խոսքի տարածման համար։ Այդ իմաստով առաջարկվում է Էլեկտրոնային հաղորդակցության մասին օրենքի 12-րդ հոդվածի 7-րդ կետում «հանրային շահի նկատառումներով» արտահայտությունից հետո ավելացնել ատելության խոսքի դրույթներ։
· Լիցենզավորման մասին օրենքում ավելացնել ատելության խոսքի դրույթներ՝ որպես լիզենզիայի կասեցման ու լիզենզիայի դադարեցման հիմքեր։
· Կուսակցությունների մասին սահմանադրական օրենքում ավելացնել կուսակցության գործունեությունը կասեցնելու ու դադարեցնելու համար հիմքեր՝ ատելության խոսքի տարածման համար։ 
· Կուսակցությունների մասին օրենքում ավելացնել կուսակցության պետական ֆինանսավորումը դադարեցնելու համար հիմքեր՝ ատելության խոսքի տարածման հիմքով։ 
· Հասարակական կազմակերպությունների մասին օրենքի 32-րդ հոդվածը լրացնել պաշտպանված հատկանիշների հիմքով թշնամանք, խտրականություն և անհանդուրժողականություն հրահրելու սահմանումներով։ 

***

Համացանցում տեղեկությունների ազատ հոսքը ծառայություններ մատուցողների և ծառայություններից օգտվողների միջև ձևավորվում է իրավահարաբերությունների երեք տիրույթ․ հանրային էլեկտրոնային հաղորդակցության ցանցերի տիրույթը, դոմենային տիրույթը և սոցիալական ցանցերը։ Ըստ այդմ, ատելության խոսքի՝ որպես ինֆորմացիայի հոսքի կանխարգելման կարգավորումները մշակելիս ջանքերը պետք է ուղղորդել այս երեք տիրույթներում, որտեղ առկա են կառուցակարգեր, գործում են կարգավորող նորմեր և ձևավորված են իրավահարաբերություններ։ 

[bookmark: _Toc134288881]Հանրային էլեկտրոնային հաղորդակցության ցանցերը

Էլեկտրոնային հաղորդակցության ցանցերի գործունեությունը կարգավորվում է «Էլեկտրոնային հաղորդակցության մասին» օրենքով[footnoteRef:16], որի նպատակներից է նաև էլեկտրոնային հաղորդակցության ծառայություններ օգտագործողների (սպառողների), օպերատորների և ծառայություններ մատուցողների շահերի պաշտպանությունը։  [16:  «Էլեկտրոնային հաղորդակցության մասին» օրենք, ընդունված 2005 թվականի հուլիսի 8-ին, հասանելի է՝ https://www.arlis.am/documentview.aspx?docid=140773․] 

Էլեկտրոնային հաղորդակցության ցանցերի շահագործման ոլորտում գործում է պետական վերահսկողությունը։ Այսինքն, սա կարգավորվող ոլորտ է, որն իրականացվում է Հանրային ծառայությունները կարգավորող հանձնաժողովի (այսուհետ ՀԾԿՀ կամ Հանձնաժողով)[footnoteRef:17] և Բարձր տեխնոլոգիական արդյունաբերության նախարարության միջոցով[footnoteRef:18]։ Նախարարությունը պետական քաղաքականություն մշակող մարմին է, իսկ Հանձնաժողովը կարգավորող մարմին է, որը տրամադրում է լիցենզիաներ ցանցերի շահագործումը ապահովող օպերատորներին (ցանցային օպերատորներ) և համացանցի ծառայություն/կապ ապահովող կազմակերպություններին։  [17:  Հանրային ծառայությունները կարգավորող հանձնաժողովի պաշտոնական կայք, հասանելի է՝ http://www.psrc.am/pages/topic/26]  [18:  Բարձր տեխնոլոգիական արդյունաբերության նախարարության պաշտոնական կայք, հասանելի է՝ https://hti.am/․] 

Այսպիսով, Էլեկտրոնային հաղորդակցության ոլորտում պետական ոլորտի ներկայացուցիչներն են Բարձր տեխնոլոգիաների նախարարությունը և Հանձնաժողովը, իսկ մասնավոր ոլորտի մասնակիցներ են ցանցային օպերատորները (օրինակ՝ UCOM, ViVaCELL, Team ընկերությունները) և համացանցային ծառայություններ մատուցող կազմակերպությունները։ 
Նշված դերակատարների ընդհանուր օգտագործման տարածքը  էլեկտրոնային հաղորդակցության ցանցն է։ Օպերատորները ապահովում են ցանցի տեխնիկական շահագործումը, իսկ ծառայություններ մատուցողները առաջարկում են համացանցային կապի ծառայություններ ցանցում (Internet service providers (ISP))։ Ընդ որում, կան օպերատորները, որոնք ոչ միայն կատարում են ցանցի սպասարկում, այլև հանդես են գալիս նաև որպես ինտերնետ ծառայություն մատուցող՝ ստանձնելով երկակի դերակատարում։ 
Հանրային էլեկտրոնային հաղորդակցության ցանցի տիրապետման և շահագործման համար անհրաժեշտ է ունենալ լիցենզիա։ Որևէ կազմակերպություն իրավասու չէ մատուցել էլեկտրոնային հաղորդակցության ծառայություններ առանց ցանցային շահագործման լիցենզիայի կամ ինտերնետ ծառայության մատուցման լիզենզիայի[footnoteRef:19]։ Ե՛վ ցանցի շահագործման, և՛ ցանցի միջոցով ինտերնետ հասանելիության ծառայությունների մատուցման համար անհրաժեշտ է ունենալ լիցենզիա։ Այս երկու ծառայությունները պետական կարգավորման օբյեկտներ են։  [19:  «Էլեկտրոնային հաղորդակցության մասին» օրենքի 15-րդ հոդվածի 3-րդ մաս․] 

Ցանցի լիցենզիա տրամադրելու կարգը սահմանում է Կարգավորողը (Հանձնաժողովը) իր որոշմամբ [footnoteRef:20], որում  սահմանվում  է լիցենզիա ստանալու հայտի ընդունման, քննարկման, լիցենզիայի տրամադրման, մերժման, դրա գործողության ժամկետի երկարաձգման, կասեցման, դադարեցման և լիցենզիայում փոփոխությունների կատարման ընթացակարգը։ Ընդ որում, օրենքով [footnoteRef:21] սահմանվել են այն պայմանները, որոնք ելակետային պետք է լինեն Հանձնաժողովի կողմից այդպիսի կարգ սահմանելու համար։ Այդպիսի հանգամանքներ են հանդիսանում նաև՝ հանրային էլեկտրոնային հաղորդակցության ցանցերից և հանրային էլեկտրոնային հաղորդակցության ծառայություններից վերջնական օգտագործողների շահերի պաշտպանությունը և հանրային շահի, ազգային անվտանգության շահերի պաշտպանության երաշխավորումը։ Այս երկու ոլորտները համընկնում են ատելության խոսքի կարգավորման իրավաչափ նպատակների հետ։ Այլ կերպ ասած՝ Օրենսդրի կողմից Կարգավորողին լիցենզավորելու կարգը հաստատելու լիազորության տրամադրմանը զուգահեռ նշվել են նաև այն չափորոշիչները, իրավական ստանդարտները, որոնցով այդ կարգը պետք է սահմանվի, կիրառվի և մեկնաբանվի։ Այդպիսի չափորոշիչներ են՝ վերջնական օգտագործողների (սպառողների) շահերի, ազգային անվտանգության շահերի պաշտպանությունը և հանրային շահը հաշվի առնելը։ Դրանք և՛ մասնավոր, և՛ հանրային շահեր են , որոնք անկասկած ընդգրկում են ատելության խոսքից պաշտպանված լինելու իրավունքը և շահը։  [20:  «Հանրային էլեկտրոնային հաղորդակցության ցանցի լիցենզավորման կարգը հաստատելու և ՀՀ հանրային ծառայությունները կարգավորող հանձնաժողովի մի շարք որոշումներն ուժը կորցրած ճանաչելու մասին» թիվ 272-Ն որոշմամբ, ընդունված 2013թ․ հուլիսի 31-ին, հասանելի է՝ https://www.arlis.am/DocumentView.aspx?DocID=119764]  [21:  «Էլեկտրոնային հաղորդակցության մասին» օրենքի 16-րդ հոդվածի 1-ին մաս․] 

Էլեկտրոնային հաղորդակցության ոլորտում լիցենզավորման ենթակա գործունեություն իրականացնել ցանկացող անձ նաև պետք է հաշվի առնի այն հանգամանքը, որ իր կողմից լիցենզիա տրամադրելու մասին հայտը չի կարող ընդունվել ուսումնասիրության և կարող է լիցենզիայի տրամադրումը մերժվել, եթե լիցենզիայի տրամադրումը հակասում է հանրային և ազգային անվտանգության շահերին[footnoteRef:22]: Դա արտացոլված է Սահմանադրության 77-րդ հոդվածով սահմանված երաշխիքում, որի համաձայն՝ արգելվում է հիմնական իրավունքների և ազատությունների օգտագործումը սահմանադրական կարգը բռնի տապալելու, ազգային, ռասայական, կրոնական ատելություն բորբոքելու, բռնություն կամ պատերազմ քարոզելու նպատակով:  [22:  Կարգավորողի 2013թ․ հուլիսի 31-ին ընդունված թիվ թիվ 272-Ն որոշման 20-րդ և 24-րդ կետեր․] 

Այսպիսով, Կարգավորողը (ՀԾԿՀ-ն) իրավասու է լիցենզիա տրամադրումը մերժել, եթե առկա են հիմքեր փաստեր, որ լիցենզավորման ենթակա գործունեությունը կարող է հետագայում օգտագործվել այնպես, որ դրանով իրականացվի սահմանադրական կարգը բռնի տապալելու, ազգային, ռասայական, կրոնական ատելություն բորբոքելու, բռնություն կամ պատերազմ քարոզելու նպատակով։ Այլ կերպ ասած, եթե լիցենզիան տեղեկություններ ու գաղափարներ տարածելու մեդիում է, որի միջոցով լիցենզառուն իրականացնում է տեղեկություններ ու գաղափարների տարածելու իր իրավունքը, Սահմանադրության 77-րդ հոդվածի երաշխիքի համաձայն այդ իրավունքը չի կարող իրականացվել ատելության կոնտենտ տարածելու համար։ Նույնը վերաբերում է նաև գործող լիցենզիայի կասեցմանը կամ չեղարկմանը։
Կարգավորողի կողմից ոլորտում հանրային շահերի պաշտպանությունը չի սահմանափակվում լիցենզավորման դիմումների ընդունմամբ կամ մերժմամբ։ Կարգավորողը իրավասու է լիզենզիայի շահագործման ընթացքում կասեցնել կամ ընդհուպ դադարեցնել լիցենզիաները, եթե արդեն իսկ լիցենզիա ստացած օպերատորները կամ ծառայություններ մատուցողները իրենց գործունեության ընթացքում խախտել են օրենքը կամ դրանց հիման վրա ընդունված իրավական ակտերը և կանոնները։ Կարգավորողը ունի օրենսդրական բավարար իրավական իրավասություններ կասեցնել կամ դադարեցնել լիցենզիան, եթե դա անհրաժեշտ է հանրային շահի նկատառումներից ելնելով[footnoteRef:23]։  [23:  «Էլեկտրոնային հաղորդակցության մասին» օրենքի 12-րդ հոդված և «Լիցենզավորման մասին» օրենքի 36-րդ հոդված․] 

Կարգավորողն ունի հետևյալ գործիքակազմերը վերահսկելու համար լիցենզավորված անձանց գործունեությունը։ Առաջին, Կարգավորողն ունի բողոքների քննության իրավասություն։[footnoteRef:24] Լիցենզավորված անձի գործողությունների արդյունքում բողոք ունեցող անձը իրավունք ունի դիմել Կարգավորողին: Վերջինս բողոքը ստանալով այն փոխանցում է ենթադրյալ խախտում թույլ տված օպերատորին կամ ծառայություն մատուցողին։ Վերջիններս պարտավոր են գրավոր պատասխանել բողոքին Կարգավորողի կողմից սահմանված ժամկետում։ Լիցենզավորված անձի կողմից պատշաճ պատասխանի բացակայության պայմաններում կամ այն դեպքերում, երբ ընդհանրապես պատասխան չի տրվում, Կարգավորողը իրավասու է իրականացնել ուսումնասիրություն բողոքի առարկա հանգամանքները պարզելու նպատակով իր կողմից պատշաճ համարվող ձևով և միջոցներով։ Այդուհանդերձ,  օրենքով կարգավորված չեն այն հարցերը, որոնք վերաբերում են վերը հիշատակված ուսումնասիրության իրավական բովանդակությունը, պարզ չէ դա իրենից ներկայացնում է վարչարարություն թե ոչ, արդյո՞ք ուսումնասիրության արդյունքներով Կարգավորողը իրավասու է կայացնել որոշումներ։ Թեկուզև օրենքով[footnoteRef:25] սահմանված է կարգավորողի կողմից ուսումնասիրություն իրականացնելու լիազորություն, սակայն օրենքում առկա չեն դրա իրականացման բավարար կարգավորումներ։ Առաջարկվում է, ատելության խոսքի կանխարգելման նպատակով, զարգացնել այս ոլորտը սահմանելով հստակ իրավասություններ, ընթացակարգեր ու հիմքեր Կարգավորողի կողմից քաղաքացիների կողմից ատելության խոսքի տարածման մասին բողոքներ քննելու, որոշումների կայացնելու հիմքերի մասին։ [24:  «Էլեկտրոնային հաղորդակցության մասին» օրենքի 59-րդ հոդված․]  [25:  «Էլեկտրոնային հաղորդակցության մասին» օրենքի 6-րդ հոդվածի 2-րդ մասի 5-րդ ենթակետ․] 

Կարգավորող մարմինը ունի լիզենզիայի դադարեցման մասին որոշում կայացնելու լիազորություն։ Կարգավորողը իրավասու է կայացնել լիցենզավորված անձի գործողությունները դադարեցնելու կարգադրություն, որը կայացվում է վարչարարության եղանակով՝ անձին ծանուցելու և վարչական լսումներ իրականացնելուց հետո։ Կարգավորողի կողմից գործողության դադարեցման կարգադրությունը արձակվում է խիստ սահմանափակ դեպքերում[footnoteRef:26], առկա չեն այն դեպքերը, երբ գործողությունը դադարեցնելը պայմանավորված է հանրային շահով․ Այն դեպքում, երբ դադարեցման կարգադրությունը իրականացնելը չի իրականացվում վարչական կարգով, Կարգավորողը իրավասու է դիմել Վարչական դատարան դատական կարգով կարգադրության կատարումն ապահովելու համար[footnoteRef:27]։ [26:  «Էլեկտրոնային հաղորդակցության մասին» օրենքի 60-րդ հոդվածի 1-ին մասի համաձայն՝ դադարեցման կարգադրություն արձակվում է եթե անձը շահագործում է չլիցենզավորված ցանց, մատուցում է չծանուցված ծառայություններ կամ առանց թույլտվության օգտագործում է ռադիոհաճախականություններ․]  [27:  «Էլեկտրոնային հաղորդակցության մասին» օրենքի 62-րդ հոդված․] 

Կարգավորողը իրավասու է կիրառել վարչական տույժեր։ Կարգավորողը իրավասու է ծանուցելուց և լսումներ իրականացնելուց հետո լիցենզավորված անձին կարգադրել, որպեսզի վերջինս վճարի տույժ, եթե առկա է փաստեր այն մասին, որ լիցենզավորված անձը չի կատարել օրենքի որևէ դրույթ։  Կարգավորողը իրավասու է նաև կայացնել լիցենզիան կասեցնելու որոշում, ինչպես նաև դիմել Վարչական դատարան լիցենզիան դադարեցնելու հայցով։[footnoteRef:28] Ի տարբերություն լիցենզիայի կասեցման դեպքերի, երբ Կարգավորողի կողմից դա կատարվում է վարչական ակտով, լիցենզիայի դադարեցումը պետք է իրականացվի դատական կարգով։  [28:  «Էլեկտրոնային հաղորդակցության մասին» օրենքի 63-րդ հոդված․] 

Հաշվի առնելով վերը նշվածը, անհրաժեշտ է, նախ, «Էլեկտրոնային հաղորդակցության մասին» օրենքում սահմանել ատելության խոսքի տարածման արգելքի մասին նորմ։ Ատելության խոսք պարունակող կոնտենտի տարածման արգելքը կարող է հանդիսանալ իրավական հիմք ոլորտում հետագա իրավական կարգավորումների և առաջարկվող փոփոխությունների համար։   
Անհրաժեշտ է նաև կատարել լրացում «Հանրային էլեկտրոնային հաղորդակցության ցանցի լիցենզավորման կարգը հաստատելու և հանրային ծառայությունները կարգավորող հանձնաժողովի մի շարք որոշումներ ուժը կորցրած ճանաչելու մասին» ՀԾԿՀ-ի որոշման 13-րդ կետում՝[footnoteRef:29] սահմանելով կանոն, համաձայն որի լիցենզիա ստանալու հայտի հետ ներկայացվող գործարար ծրագրում հայտատուն պետք է ներկայացնի նաև ատելության խոսքի կանխարգելման ուղղությամբ առաջարկվող քայլեր (այդ թվում՝ փաստաթղթային նախագիծ)։    [29:  Հասանելի է՝ https://www.arlis.am/DocumentView.aspx?DocID=119764] 

«Էլեկտրոնային հաղորդակցության մասին» օրենքի 12-րդ հոդվածում անհրաժեշտ է կատարել լրացում և որպես լիցենզիայի կասեցման և դադարեցման հիմք սահմանել լիցենզավորված անձի կողմից ատելության խոսքի տարածումը։ Լիցենզիայի գործունեւթյունը կարող է դադարեցվել նաև այն դեպքում, երբ լիցենզավորված անձը ծանուցված լինելով ատելության խոսքի առկայության կամ տարածման մասին միջոցներ չի ձեռնարկում այդ խոսքը արգելափակելու, հեռացնելու կամ այլ կերպ խախտումը դադարեցնելու ուղղությամբ՝ օրենքով սահմանված կարգով։ Այդպիսի միջոցների կազմում կարող է լինել լիզենզառուին վարչական կարգով ծանուցելը ատելության խոսքի գեներացման մասին և անհրաժեշտ միջոցներ ձեռնարկելու մասին ցուցումներ տալը՝ որպես լիզենզատու մարմին։
Նպատակահարմար է նաև Կարգավորողի համար օրենքով սահմանել ատելության խոսքի վերաբերյալ բողոքներ ընդունելու ու քննելու ընթացակարգեր։ Բողոքները կարող են վերաբերել այն դեպքերին, երբ լիցենզավորված անձը տարածում է ատելության խոսք կամ չի կատարում ատելության խոսքի արգելափակման ու հեռացման ուղղությամբ իրավական ակտերով սահմանված միջոցառումները («Էլեկտրոնային հաղորդակցության մասին» օրենքի 59-րդ և 60-րդ հոդվածների հիմքերով)։ 
Ոլորտում միասնականություն ապահովելու նպատակով առաջարկվում է նաև «Էլեկտրոնային հաղորդակցության մասին» օրենքի 5-րդ հոդվածում նախատեսել կարգավորողի գործառույթ այն մասին, որ կարգավորողը իրավասու է որոշմամբ հաստատել լիցենզավորված անձանց կողմից բաժանորդների հետ կնքվող պայմանագրերում ատելության խոսքի արգելքի վերաբերյալ կանոններ։ Այդ կանոններում կարող են սահմանվել ատելության խոսքի հրահրման արգելքը, ծառայության կասեցման կամ դադարեցման, IP հասցեի արգելափակման, անօրինական կոնտենտի վերաբերյալ ծանուցման և կոնտենտի մոդերացիայի վերաբերյալ նվազագույն կանոնները։ Սույն կետով նշված փոփոխությունները կարող են իրականացվել նաև «Տվյալների հաղորդման և ինտերնետ հասանելիության ծառայությունների մատուցման սակագների և պայմանների հրապարակման կարգը հաստատելու մասին» որոշմամբ[footnoteRef:30]։ [30:  Հասանելի է՝ https://www.arlis.am/DocumentView.aspx?DocID=77489] 

Արդյունավետ կլինի, եթե «Էլեկտրոնային հաղորդակցության մասին» օրենքում սահմանվեն կանոններ Կարգավորող մարմնի կողմից ատելության խոսքի կանխարգելման վերաբերյալ որոշումները և կարգադրագրերը անհապաղ կատարելու մասին։ Կարգավորողի կողմից գործողությունը դադարեցնելու կարգադրագրերը, լիցենզիայի կասեցման որոշումները ատելության խոսքի տարածման բացառման նպատակից ելնելով, եթե առկա են այդպիսի փաստեր և ընտրված միջոցը համապատասխանում է նպատակին, պետք է կատարվեն անհապաղ։ 
Անհրաժեշտ է նաև կարգավորել ՀՀ-ում հոսթինգ ծառայություններ մատուցող կազմակերպությունների գործունեությունը։ Այս իմաստով առաջարկվում է «Էլեկտրոնային հաղորդակցության մասին» օրենքով սահմանել ՀՀ-ում հոսթինգ ծառայություններ մատուցող կազմակերպությունների իրավական կարգավիճակը և դրանց գործունեության նկատմամբ կարգավորող մարմին նախատեսել Հանրային ծառայություններ կարգավարող հանձնաժողովին։ Հոսթինգ ծառայություններ մատուցող կազմակերպությունները նույնպես պարտավոր են ունենալ նույն իրավական բազան, ինչը առաջարկվել է հանրային էլեկտրոնային հաղորդակցության ծառայություն մատուցողների համար։ Հոսթինգ ծառայություն մատուցողները ատելության խոսքի դեմ պայքարի շրջանակներում նույնպես պարտավոր են ներդնել կանխարգելման մեխանիզմներ։  

[bookmark: _Toc134288882][bookmark: _Hlk133174524]Դոմենային տիրույթը և դերակատարները

Ի տարբերություն հանրային էլեկտրոնային հաղորդակցության ոլորտի, դոմենային տիրույթը չի վերահսկվում պետության կողմից։ Այս ոլորտը մեծամասամբ ինքնակարգավորվող է, որտեղ գործում են ոչ թե հանրային, այլ քաղաքացիաիրավական, մասնավոր հարաբերություններ։ Այդ հարաբերությունները ձևավորվել են Ինտերնետ Հասարակություն ՀԿ-ի, ռեգիստրարների և սպառողների/օգտագործողների միջև, և դրանք կարգավորվում են քաղաքացիաիրավական պայմանագրերով։  
Դոմենային տիրույթում գործում են հետևյալ դերակատարները, որոնք բոլորը մասնավոր կազմակերպություններ են։ Միջազգային մակարդակում դոմենային տիրույթների կառավարման պատվիրակումը իրականացվում է  «Internet Corporation for Assigned Names and Numbers» (կրճատ՝ ICANN)[footnoteRef:31] միջազգային կազմակերպության կողմից: ICANN կազմակերպությունը շահույթ չհետապնդող կազմակերպություն է, որը հիմնադրվել է դոմենային և IP հասցեների և ինտերնետի տարածվածության հետ կախված հարցերի կարգավորման նպատակով։ Պաշտոնապես 2016թ․ հոկտեմբերի 1-ից այդ կազմակերպությունը համարվում է անկախ միջազգային կազմակերպություն[footnoteRef:32]։  Հայաստանի Բարձր տեխնոլոգիական արդյունաբերության նախարարությունը այդ կազմակերպության «Կառավարական խորհրդատվարական կոմիտեի» անդամ[footnoteRef:33] է։ Հայաստանի Հանրապետությունը և «ICANN» կազմակերպությունը 2017թ․ դեկտեմբերի 17-ին ստորագրել են համագործակցության հուշագիր[footnoteRef:34]։  [31:  ICANN-ի պաշտոնական կայքը հասանելի է հետևյալ հղումով՝  https://www.icann.org/]  [32:  Հղումը ստորև՝ https://www.icann.org/news/blog/cheers-to-the-multistakeholder-community]  [33:  https://gac.icann.org/?language_id=7]  [34:   Տրանսպորտի, կապի և տեղեկատվական տեխնոլոգիաների նախարարության և ICANN կազմակերպության միջև 2017թ․ դեկտեմբերի 17-ին ստորագրված հուշագիր, հասանելի է՝ https://www.icann.org/en/system/files/files/mtcit-mou-19dec17-en.pdf] 

Նախարարության և «ICANN» կազմակերպության միջև կնքված հուշագրում նախարարության կողմից Հայաստանի Հանրապետության անունից կոնտակտային անձ է համարվում «Ինտերնետ Հանրություն» հասարակական կազմակերպությունը (այսուհետ՝ ԻՀ): ԻՀ-ն շահույթ չհետապնդող, հասարակական կազմակերպություն է, որին «ICANN» կազմակերպությունը պատվիրակել է կառավարել «.am» և «.հայ» վերին մակարդակի դոմենային անունների տիրույթները։ «ICANN» կազմակերպության կողմից ԻՀ-ի պատվիրակման հարաբերությունները կարգավորվում են կողմերի միջև կնքված պայմանագրով: ԻՀ-ի կանոնադրական գործունեության առարկան «.am» և «.հայ» դոմենային անունների տիրույթների կառավարելն է, իսկ նպատակը Հայաստանում ինտերնետի զարգացմանը նպաստելն է։   Հայաստանի Բարձր տեխնոլոգիական արդյունաբերության նախարարության և ԻՀ-ի միջև հարաբերությունները կարգավորվում են 2009թ․ հունիսի 11-ին կնքված համագործակցության համաձայնագրով։
ԻՀ-ը հանդիսանալով «.am» և «.հայ» դոմենների կառավարիչը, իր հերթին լիազորել է «Ինտերնետ տեխնոլոգիաների կենտրոն» ՍՊԸ-ին հանդիսանալ «.am» և «.հայ» դոմենային անունների տիրույթների ռեգիստրի առևտրային և տեխնիկական օպերատոր, մատուցել ռեգիստրարներին Ռեգիստրի տվյալների շտեմարանին առցանց հասանելիության ապահովման ծառայություններ։ «Ինտերնետ տեխնոլոգիաների կենտրոն» ՍՊԸ-ն առևտրային, շահույթ հետապնդող կազմակերպություն է։  
Դոմենային տիրույթում հաջորդ մասնակիցները ռեգիստրարներն են, որոնք «Ինտերնետ տեխնոլոգիաների կենտրոն» ՍՊԸ-ի հետ կնքված քաղաքացիաիրավական պայմանագրի հիման վրա «.am» և (կամ) «.հայ» դոմենային անունների տիրույթներում մատուցում են դոմենային անունների գրանցման ծառայություններ։  Հայաստանում գործում են մոտ 48 ռեգիստրարներ։ 
Դոմենային տիրույթի վերջին մասնակիցը գրանցորդն է՝  (Domain name holder), ով սպառողն է, կարող է լինել ֆիզիկական կամ իրավաբանական անձ և ով  քաղաքացիաիրավական պայմանագրի հիման վար ռեգիստրարի միջոցով Ռեգիստրի տվյալների շտեմարանում գրանցում է «.am» կամ «.հայ» դոմենային անուն, որի շնորհիվ հնարավորություն է ստանում ունենալ համացանցային կայք։  
Այսպիսով, ՀՀ դոմենային տիրույթը կառավարում է Ինտերնետ հանրություն ՀԿ-ն, որը շահույթ չհետապնդող, հասարակական կազմակերպություն է։ ԻՀ-ն քաղաքացիաիրավական պայմանագրի միջոցով պատվիրակում է ծառայություններ «Ինտերնետ տեխնոլոգիաների կենտրոն» ՍՊԸ-ին, վերջինս էլ քաղաքացիաիրավական պայմանանագրով մտնում է հարաբերությունների մեջ սպառնողների հետ՝ նրանց տրամադրելով դոմեն։ ՀՀ կառավարությունը այս տիրույթում չունի մասնակցություն և չի իրականացնում կարգավորող, վերահսկողական գործառույթներ։ Ավելին, ՀՀ կառավարությունը չունի որևէ մասնակցություն նույնիսկ համակարգավորման որևէ ձևաչափով Բոլորը վերը նշված դերակատարների միջև հարաբերությունները կարգավորվում են քաղաքացիաիրավական բնույթի համաձայնագրերով։ 
Ուսումնասիրելով ԻՀ-ի հիմնադիր փաստաթղթերը, այդ թվում՝ կանոնադրությունը[footnoteRef:35], պարզ է դառնում, որ այդ իրավական փաստաթղթում բացակայում են մարդու իրավունքների վերաբերյալ արդյունավետ կարգավորումներ։ Սակայն առկա են սկզբունքներ, որոնց հիման վրա կազմակերպությունը իրականացնում է իր գործունեությունը։ Այդ սկզբունքներից է նաև խտրականության բացառումը։ Մասնավորապես, ԻՀ-ի գործադիր տնօրենի կողմից 2017թ․ հոկտեմբերի 23-ի թիվ 33Լ հրամանով հաստատվել է  ««.am» և «.հայ» դոմենային անունների տիրույթներում դոմենային անունների գրանցման քաղաքականությունը»[footnoteRef:36]։ Քաղաքականության մեջ սահմանված են մի շարք կարգավորումներ, որոնք կարևոր են ատելության խոսքի կանխարգելման վերաբերյալ ընդհանուր վերլուծություններ և եզրակացություններ կատարելու համար։ ԻՀ-ի Քաղաքականության 42-րդ կետում սահմանվել է, որ չի հանդիսանում պատասխանատու ռեգիստրարների գործողությունների համար և պատասխանատու չէ դոմենային անվան միջոցով տարածվող նյութերի բովանդակության (content) համար, սակայն վերջինս կարող է բողոքների կամ հայտնաբերված փաստերի հիման վրա իրականացնել քննություն, որի իրականացման համար իրավասու է ընդունել իրավական ակտեր։ ԻՀ-ի պաշտոնական կայքում առկա է  «Անվայել բովանդակության առցանց դիմում» անվանմամբ հավելված, որի միջոցով կայքը տեղեկացնում է, որ քաղաքացիները կարող են ներկայացնել անվայել բովանդակությամբ կայքի տվյալներ ԻՀ-ի քննության համար։  Այդ հավելվածով ԻՀ-ն փորձում է իրականացնել Քաղաքականության մեջ նշված իր պարտավորությունները։ Այդուհանդերձ, բացակայում են տվյալներ, թե արդոք նման դիմումներ երբևիցե ներկայացվել են և թե արդյոք բողոքի քննության ընթացակարգ երբևիցի կիրառվել է։  [35:   «ISOC»-ի կանոնադրությունը, հասանելի է՝ http://bit.ly/3oeAHt7.]  [36:  Դոմենային անունների տիրույթներում դոմենային անունների գրանցման քաղաքականություն, հասանելի է՝ https://www.isoc.am/file_manager/pdf/Policy_AM_new.pdf] 

Դոմենային տիրույթի տեխնիկական և առևտրային օպերատոր «Ինտերնետ տեխնոլոգիաների կենտրոն» ՍՊԸ-ի (ITC) կողմից ռեգիստրարների հետ կնքվող պայմանագրի տիպային նախագծում առկա է դրույթ, որ կատարողը իրավունք ունի չմատուցել կամ միակողմանիորեն դադարեցնել ծառայությունը մեկ կամ մի քանի դոմենային անունների համար, եթե դոմենային անունը օգտագործվել է անօրինական նպատակներով, ազգամիջյան, կրոնական կամ էթնիկ չափանիշներով գժտության հրահրման համար, միջազգային ահաբեկչության խթանման և ուժի կիրառման քարոզչության համար։ «Ինտերնետ տեխնոլոգիաների կենտրոն» ՍՊԸ-ն իրավունք ունի նաև դադարեցնել դոմենային անվան համար ծառայությունը կամ իր կողմից որոշված ժամկետով կասեցնել դրա հետագա օգտագործումը, եթե դոմեն անվանման տակ գործող կայքերում տեղադրված են տեղեկություններ, որոնք հակասում են ՀՀ օրենսդրությանը կամ ուղղված են ռասայական, էթնիկ կամ կրոնական խմբի դեմ թշնամանքի հրահրմանը, ահաբեկչական և ծայրահեղական ուղղության գործունեության խթանմանը։ 
Ռեգիստրարների պայմանագրերի ուսումնասիրությունը ցույց է տալիս, որ հակախտրականության, ատելության խոսքի վերաբերյալ դրույթները բացակայում են ռեգիստրարների  կողմից գրանցորդների (Domain name holders) հետ կնքված պայմանագրերում։ Դրանցի բխում է, որ առկա է կարգավորումների ընդհատում, որը սկիզբ է առել ԻՀ-ից և ավարտվել է «Ինտերնետ տեխնոլոգիաների կենտրոն» ՍՊԸ-ի կողմից կնքվող պայմանագրերում։ Մինչդեռ անհրաժեշտ է, որ «Ինտերնետ տեխնոլոգիաների կենտրոն» ՍՊԸ-ի և ռեգիստրարների միջև կնքվող պայմանագրերում նշված արգելքները և սահմանումները տեղ գտնեն նաև գրանցորդների հետ կնքվելիք պայմանագրերում, որի արդյունքում ապահովված կլինի կարգավորումների գործնական կիրառության բավարար իրավական հիմքերը։ 
Այպիսով, «Ինտերնետ Հանրություն» ՀԿ-ն, որպես ՀՀ-ում «.am» և «․հայ» դոմենային անունների տիրույթների կառավարիչ կարող է ընդունել ատելության խոսքի կանխարգելման վերաբերյալ բողոքների ընդունման և դրա վերաբերյալ որոշումների կայացման գործնական և կանխատեսելի մեխանիզմներ (այդ թվում՝ իրավական ակտեր)։ Անհրաժեշտ է  կատարել լրացում  «Էլեկտրոնային հաղորդակցության մասին» օրենքում և սահմանել «Ինտերնետ Հանրություն» ՀԿ-ի դերը դոմենային տիրույթում՝ ապահովելով վերջինիս ինքնակարգավորման երաշխիքները։ Այդ գործունեությունը չի կարող հանդիսանալ լիցենզավորման ենթակա կամ թույլտվության հիման վրա իրականացվող գործունեություն, սակայն կարող է օրենսդրորեն սահմանվել թույլ վերահսկողական գործառույթներ։ Այդ գործառույթները կարող են նախատեսվել նաև պայմանագրային իրավահարաբերություններում, որտեղ էլեկտրոնային հաղորդակցության ոլորտի քաղաքականություն մշակող նախարարությունը կարող է կնքել իրավունքներ և պարտականություններ նախատեսող պայմանագիր «Ինտերնետ Հանրություն» ՀԿ-ի հետ։ ԻԿՀ-ն կարող է քննարկումների, բանակցությունների արդյունքում մշակել այդպիսի մոդել և առաջարկել այն։ 
Դոմենային տիրույթում ռեգիստրարների կողմից  գրանցորդների (Domain name holders) հետ կնքվող քաղաքացիաիրական պայմանագրերում պետք է նախատեսվի ատելության խոսքի արգելքի վերաբերյալ դրույթ, որը պետք է բխի Իրավահավասարության մասին օրենքի նախագծում առաջարկվող ատելության խոսքի մոդելից։ Դրույթը պետք է սահմանի, որ գրանցվող դոմենը չի կարող օգտագործվել ատելության խոսքի հրահրման կամ տարածման նպատակով, ինչպես նաև պետք է նշվեն  նման արարքի կատարման համար դոմենի գործողությունը կասեցնելու կամ դադարեցնելու ընթացակարգերի և կարգի մասին կարգավորումներ։   	Անհրաժեշտ է , որ «Ինտերնետ Հանրություն» ՀԿ-ն զարգացնի ատելության խոսքի կանխարգելման իր ինստիտուցիոնալ կարողությունները, մասնավորապես, ռեգիստրարների և գրանցորդների միջև քաղաքացիաիրավական պայմանագրերի համար սահմանելով ատելության խոսքի տիպային դրույթներ, մշակելով ատելության խոսքի հիմքով պայմանագրերը կասեցնելու կամ դադարեցնելու ընթացակարգեր, մշակելով միջազգային իրավունքում լայնորեն կիրառվող «ծանուցել ու հեռացնել» ընթացակարգը, զարգացնելով քաղքացիների կողմից բողոքների քննության ընթացակարգեր։ «Ինտերնետ Հանրություն» ՀԿ-ի կողմից դոմենի գրանցման քաղաքականության մեջ պետք է սահմանվեն դոմենի գրանցումը մերժելու հիմքեր այն դեպքերում, երբ դոմենը ակնհայտորեն կարող է օգտագործվել ատելության խոսքի հարուցման, հրահրման, տարածման,  խրախուսման, քարոզման նպատակներով։ 

Պետության մասնակցությունը համակարգավորման մոդելով

Վերևում արդեն նշվեց, որ դոմենային տիրույթում պետությունը չունի որևէ մասնակցություն կոնտենտի կարգագորման (արգելափակման, հեռացման, ֆիլտրման) ուղղությամբ, քանի որ բոլոր դերակատարները ոչ պետական, հասարակական, մասնավոր կազմակերպություններ են, որոնք միմյանց միջև հարաբերությունները, այդ թվւոմ նաև սպառնողների հետ հարաբերությունները, կարգավորվում են քաղաքացիաիրավական բնույթի պայմանագրերով։ Միակ բացառությունը այն հարաբերություններն են, որոնք ձևավորվում են հանրային վտանգավորություն ներկայացնող քրեաիրավական բնույթի արարքներից։[footnoteRef:37]  [37:  Այդ առումով իրավապահ մարմինները օգտագործում են օպերատիվ-հետախուզական միջոցներ, իսկ եթե նման բովանդակությունը տարածվում է սոցիալական ցանցերում, իրավապահ մարմինները համագործակցում են որոշ սոցիալական ցանցերի, օրինակ, Ֆեյսբուքի, Տիկտոկի հետ։ Այդուհանդերձ, այդ համագործակցությունը դեռ ձևավորման փուլում է և այդ ոլորտում առկա են բազմաթիվ խոչընդոտներ։] 

Ինչ վերաբերում է դոմենային տիրույթին, իրավապահ մարմիններն ի վիճակի են ատելության կոնտենտի դեմ պայքարել քրեաիրավական մեթոդներով, օրինակ, օպերատիվ-հետախուզական միջոցառումներով,[footnoteRef:38] գույքի արգելադրման[footnoteRef:39] կամ առգրավման[footnoteRef:40] քրեադատավարական միջոցներով, որոնց գործադրմամբ հնարավոր է կասեցնել, ժամանակավորապես դադարեցնել համապատասխան սերվերի գործածությունը՝ դրանով նաև արգելափակելով ատելության կոնտնտը։ Թեև այս համակարգը թերի է, քանի որ չի պահպանվում համաչափության սկզբունքը այն առումով, որ սերվերի ժամանակավոր արգելափակումով կարող է ընդմիշտ վերանալ տվյալ կոնտենտը, այս հարաբերություններում համաչափության սկզբունքի ապահովման նպատակով բացակայում է օրենսդրական կարգավորում։ Սակայն այս խնդիրը էական է, եթե հարաբերությունը գտնվում է ազատ խոսքի տիրությում, իսկ եթե կոնտենտը ատելության խոսք է, բացակայում են ազատ խոսքի պաշտպանության մեխանիզմներ և նույնիսկ կենտենտի վնասման, անհայտացման դեպքում արարքը որևէ իրավական հետևանք չի կարող առաջացնել։ Այսպիսով, քրեաիրավական բնույթի ատելության խոսքի կանխարգելման մեխանիզմներ առկա են։  [38:  Էլեկտրոնային հաղորդակցության մասին օրենքի 50-րդ հոդվածի 3-րդ մասի համաձայն՝ բոլոր օպերատորները և ծառայություն մատուցողները պարտավոր են ապահովել իրավապահ և ազգային անվտանգության աշխատակիցների մուտքը հաղորդակցության սարքավորումներին, ենթակառուցվածքներին, միացնող-անջատող, ուղղորդող և նմանատիպ այլ սարքերին, ներառյալ` գաղտնալսումների իրականացման համար անհրաժեշտ սարքերին:]  [39:  Քրեականա դատավարության օրենսգիրք, հոդված 135:]  [40:  Քրեականա դատավարության օրենսգիրք, հոդված 239:] 

Հետևաբար, խնդիրը նրանում է, թե արդյոք անհրաժեշտ է պետության մասնակցությունը համացանցի դոմենային տիրությում ատելության խոսքի կանխարգելման նպատակով, երբ այդ տիրույթում տարածվում է ոչ քրեաիրավական բնույթի ատելության խոսք և եթե կան մասնավոր ու հասարակական կազմակերպություններ, որոնք կառավարում են այդ տիրույթը և միմյանց հետ գտնվում են քաղաքացիաիրավական հարաբերությունների մեջ։ 
ՌԱԵՀ-ի թիվ 15 ԸՔՀ-ի 8-րդ հանձնարարականով առաջարկվում է, ինչպես արդեն նշվեց, ստեղծել  քաղաքացիական և վարչական պատասխանատվության հիմքեր ատելության խոսքի օգտագործման դեմ։ Այս հանձնարարականի ա- ենթակետով առաջարկվում է սահմանել ատելության խոսքի հեղինակների, համացանցային ծառայություն մատուցողների, վեբհարթակի և հոսթինգի, առցանց միջնորդների, սոցիալական մեդիա հարթակների, բլոգ էջերի մոդերատորների և համանման գործառույթ կատարող այլ անձանց հատուկ պատասխանատվության միջոցներ։ 
8-րդ հանձնարարականի բացատրական ծանոթագրություններն ավելի մանրամասնորեն են ներկայացնում վերը նշված հանձնարարականի իմաստը։ Մասնավորապես, վկայակոչելով ՌԱԵՀ-ի Թիվ  7 ԸՔՀ-ի 10-13-րդ եւ 15-րդ պարբերությունները, առաջարկվում է «սահմանել հատուկ լիազորություններ, որոնցով կպահանջվի հեռացնել ատելության խոսքի որոշ հրապարակումներ, արգելափակել ատելության խոսք օգտագործող կայքերը եւ հրապարակել ծանուցում առ այն, որ տվյալ հարթակի կողմից հրապարակվել է ատելության խոսք, ինչպես նաեւ արգելել ատելության խոսքի տարածումը եւ պարտադրել բացահայտել այն օգտագործողների ինքնությունը»: 
Այպիսով, Թիվ 15 ԸՔՀ-ով առաջարկվում է ստեղծել կառուցակարգ, որով համացանցի դերակատարներից կպահանջվի.
1) իրականացնել մշտադիտարկում (մոդերացիա), 
2) հայտնաբերել ատելության խոսք, 
3) հեռացնել կամ արգելափակել ատելության խոսքը,
4) ծանուցել հանրությանը, որ տվյալ հարթակից տարածվել է ատելության խոսք, 
5) բացահայտել այն անձանց ինքնությունը, ովքեր տարածել են ատելության խոսք։ 
Նման համակարգը ներկայումս բացակայում է և՛ դոմենային տիրույթում, որտեղ դերակատարները մասնավոր կազմակերպություններ են, և՛ հանրային հաղորդակցության ոլորտում, որտեղ դերակատարները պետական ու մասնավոր կազմակերոպթյուններ են։ 
Դոմենային տիրույթում վերը նշված կառուցակարգը ստեղծելու նպատակով առաջարկվում է օգտագործել ԵՄ-ի և Գերմանիայի փորձը համացանցում ատելության խոսքը կանխարգելելու մեխանիզմներ ստեղծելու վերաբերյալ։ Այս երկու իրավական համակարգերում ստեղծված կառուցակարգերի բովանդակությունը նրանում է, որ ԵՄ-ի և Գերմանիայի հանրային մարմինների և համացանցի կառավարման մասնավոր կազմակերպությունների կողմից ստեղծվել է համակարգավորման մոդելի կառուցակարգ, որտեղ հանրային մարմիններին վերապահված է ստանդարտների մշակողի և սահմանափակ վերահսկողություն իրականացնելու լիազորություն, իսկ մասնավոր կազմակերպություններին վերապահված է կոնտենտի մշտադիտարկման, արգելափակման, հեռացման առաջնային դերակատարում։ 
2016 թվականի մայիսի 31-ին ԵՄ-ն ներկայացրեց «Առցանց անօրինական ատելության խոսքի հակազդման վարքագծի կանոնագիրք», որով սահմանեց ատելության խոսքի մշտադիտարկման և հաշվեվտողականության ընթացակարգեր։ Կանոնագիրքը սկզբում ստորագերցին չորս սոցիալական ցանցեր՝ Ֆեյսբուքը, Յութուբը, Թվիթերը և Մայքրոսոֆթը։ Հետագայում կանոնագիրքը ստորագրեցին նաև այլ սոցիալական ցանցեր, օրինակ, Ինսթագրամը, Տիկտոկը, Լինկդինը և այլ ցանցերը։ Կանոնագիրքը պարտավորեցնում էր սոցիալական ցանցերին, ԵՄ-ի մշակած ստանդարտների և ընթացակարգերի հիման վրա, կատարել ատելության խոսքի դիտարկում որոշակի ժամանակային ինտերվալներով  և արգելափակել ու հեռացնել  հայտնաբերված կոնտենտը և այդ մասին տարածել հանրային իրազեկում։ Տարվա մեջ երկու անգամ սոցիալական ցանցերը պարտավոր են հաշվետու լինել ԵՄ-ին կատարված գործողությունների համար։ Սա համակարգավորման մոդել է, որտեղ սոցիալական ցանցերը ունեն կոնտենտը կարգավորելու առաջնային լիազորություն և ԵՄ-ին պարբերաբար հաշվետվություն ներկայացնելու պարտավորություն, իսկ ԵՄ-ն ունի ստանդարտներ մշակելու և հաշվետվություն ընդունելու լիազորություն։ Ընդ որում, հաշվետվությունները չեն վերաբերում կոնկրետ իրավիճակների, վեճերի լուծմանը, այլ վերաբերում են կանոնագրքով սահմանված նյութաիրավական հիմքերի, ստանդարտների, ընթացակարգերի կիրառմանը։ Վերջին՝ 7-րդ մոնիթորինգը և համապատասխան զեկույցները սոցիալական ցանցերը կողմից ներկայացվել են 2022 թվականի նոյեմբերին։  
Համակարգավորման վերը նշված մոդելում հավասարակշված են ազատ խոսքի պաշտպանության և անօրինական խոսքի կանխարգելման շրջանակները։ Դա արտահայտվում է նրանում, որ ԵՄ-ն իր վարչական համակարգով իրավունք չունի ներգրավվել կոնկրետ կոնտենտի արգելափակման կամ հեռացման ուղղությամբ որոշում կայացնելու գործընթացներին, այլ նրա դերը սահմանափակվում է այդ ընթացակարգերի համար ստանդարտներ մշակելով և դրանց կիրառության վերաբերյալ հաշվետվություններ ստանալով։ 
Համակարգավորման նույնանման մոդելի վրա է կառուցված նաև 2017 թվականին Գերմանիայում ընդունված «Ցանցերում օրենքի կիրառման ակտը» (հայտնի է որպես NetzDG օրենք), որով սահմանվել են խոշոր տուգանքներ սոցիալական ցանցերի օպերատորների համար, եթե վերջիններս իրենց հարթակներից արագորեն չեն հեռացնում ատելության խոսքը: Գերմանիայի մոտեցումը, ըստ էության,  «ծանուցել և հեռացնել» ընթացակարգի առավել արդյունավետ կիրառումն է։ Օրենքը կիրառվում է 2 միլիոն կամ ավելի օգտատեր ունեցող ընկերությունների նկատմամբ եւ ուղղված է այնպիսի համացանցային հսկա կազմակերպությունների դեմ, ինչպիսի են Ֆեյսբուքը և Թվիթերը: Սոցիալական ցանցերը պարտավորվում են սահմանել բողոքների քննության ընթացակարգեր և որոշակի պարբերականությամբ ներկայացնել հաշվետվություն ընթացակարգերի գործունեության վերաբերյալ։ Մշտադիտարկման, բողոքների քննության ընթացակարգերը և ատելության խոսքի ստանդարտները սահմանում է կառավարությունը։  Ինչպես ԵՄ-ի դեպքում, սույն կառուցակարգով նույնպես չի նախատեսվում պետական մարմինների մասնակցությունը բողոքների քննության և որոշումներ կայացնելու ընթացակարգերում։ 
Հետևելով վերը նշվածին, առաջարկվում է ՀՀ-ում դոմենային տիրույթում ձևավորել ատելության խոսքի կանխարգելման կառուցակարգ համակարգավորման վերը նշված մոդելի հիման վրա։ Որպես ստանդարտներ մշակող պետական մարմին կարող է հանդես գալ «Ինտերնետ կառավարման խորհուրդը», որը ստեղծվել է կառավարության որոշմամբ և ունի կամ պետք է ունենա պետաիշխանական լիազորություններ։ Սակայն այս մարմնի լիազորությունները պետք է սահմանափակվեն ստանդարտների մշակմամբ։ Կանխարգելման միջոցներ ձեռնարկելու առաջնահերթությունը պետք է պատկանի համացանցում ինքնակարգավորման մեխանիզմներին, որենք են Ինտերնետ կառավարման խորհուրդը և ռեգիստրարները։ Պետական մարմինները (տվյալ դեպքում Ինտերնետ կառավարման խորհուրդը) չպետք է մասնակցեն (բացառությամբ խորհրդատվական ձայնի իրավունքով) ատելության խոսքի արգելափակման, հեռացման և կանխարգելման ուղղությամբ որոշումներ կայացնելու ընթացակարգերին։ Սակայն ինքնակարգավորման մարմինները պետք է հաշվետու լինեն ստանդարտներ մշակող պետական մարմիններին ինքնակարգավորման հիմքերի, գործողությունեների  ու ընթացակարգերի ստանդարտների վերաբերյալ, օրինակ՝ բողոքների վիճակագրության, բողոքարկման ընթացակարգերի, կիրառված չափանիշների ու չափորոշիչների, նյութաիրավական հիմքերի վերաբերյալ՝ առանց կոնկրետ գործով քննություն իրականացնելու կամ քննությանը մասնակցելու իրավասության։ 

[bookmark: _Toc134288883]ԱՌԱՋԱՐԿՈՒԹՅՈՒՆՆԵՐ

· [bookmark: _Hlk133166640]«Էլեկտրոնային հաղորդակցության մասին» օրենքում սահմանել ատելության խոսքի արգելքի մասին նորմ՝ հիմնվելով Իրավահավասարության մասին օրենքի նախագծում առաջարկվող մոդելի վրա։ Ատելության խոսքի վերաբերյալ նորմի առկայությունը այս օրենքում կարող է իրավական հիմք հանդիսանալ հետագա իրավական կարգավորումների և առաջարկվող փոփոխությունների համար համացանցի կառավարման ոլորտում։

· Կատարել լրացում «Հանրային էլեկտրոնային հաղորդակցության ցանցի լիցենզավորման կարգը հաստատելու և հանրային ծառայությունները կարգավորող հանձնաժողովի մի շարք որոշումներ ուժը կորցրած ճանաչելու մասին» ՀԾԿՀ-ի որոշման 13-րդ կետում՝[footnoteRef:41] սահմանելով կանոն, համաձայն որի լիցենզիա ստանալու հայտի հետ ներկայացվող գործարար ծրագրում հայտատուն պետք է ներկայացնի ատելության խոսքի կանխարգելման ուղղությամբ առաջարկվող քայլեր (այդ թվում՝ փաստաթղթային նախագիծ)։    [41:  Հասանելի է՝ https://www.arlis.am/DocumentView.aspx?DocID=119764] 


· «Էլեկտրոնային հաղորդակցության մասին» օրենքի 12-րդ հոդվածում կատարել լրացում և որպես լիցենզիայի կասեցման և դադարեցման հիմք սահմանել լիցենզավորված անձի կողմից ատելության խոսքի տարածումը։ Անհրաժեշտ է նաև սահմանել կարգավորում, համաձայն որի լիցենզիայի գործունեւթյունը կարող է դադարեցվել նաև այն դեպքում, երբ լիցենզավորված անձը ծանուցված լինելով իր կողմից շահագործվող ցանցում ատելության խոսքի առկայության կամ տարածման մասին, պատշաճ միջոցներ չի ձեռնարկում այդ կոնտենտը արգելափակելու ու հեռացնելու կամ այլ կերպ խախտումը դադարեցնելու ուղղությամբ՝ օրենքով սահմանված կարգով։

· ՀԾԿՀ-ի համար օրենքով սահմանել ատելության խոսքի վերաբերյալ բողոքներ ընդունելու ու քննելու, լիզենզավորված անձի գործունեության դադարեցման կարգադրություն արձակելու  իրավասություններով։ Բողոքները կարող են վերաբերել այն դեպքերին, երբ լիցենզավորված անձը տարածում է ատելության խոսք կամ չի կատարում ատելության խոսքի կանխարգելման ուղղությամբ իրավական ակտերով (այդ թվում՝ ներքին) սահմանված պարտականությունները։ 

· Ոլորտում միասնականություն ապահովելու նպատակով առաջարկվում է «Էլեկտրոնային հաղորդակցության մասին» օրենքի 5-րդ հոդվածում նախատեսել ՀԾԿՀ-ի համար նոր լիազորությունայն մասին, որ կարգավորողը իրավասու է որոշմամբ հաստատել լիցենզավորված անձանց կողմից բաժանորդների հետ կնքվող պայմանագրերում ատելության խոսքի կանխարգելման վերաբերյալ կանոններ։ Այդ կանոններում կարող են սահմանվել ատելության խոսքի հրահրման արգելքը, ծառայության կասեցման կամ դադարեցման, IP հասցեի արգելափակման, անօրինական կոնտենտի վերաբերյալ ծանուցման և կոնտենտի մոդերացիայի վերաբերյալ նվազագույն կանոնները։ Սույն կետով նշված փոփոխությունները կարող է իրականացվել նաև «Տվյալների հաղորդման և ինտերնետ հասանելիության ծառայությունների մատուցման սակագների և պայմանների հրապարակման կարգը հաստատելու մասին» որոշմամբ[footnoteRef:42]։ [42:  Հասանելի է՝ https://www.arlis.am/DocumentView.aspx?DocID=77489] 


· «Էլեկտրոնային հաղորդակցության մասին» օրենքում սահմանել կանոններ ատելության խոսքի կանխարգելման վերաբերյալ ՀԾԿՀ-ի որոշումները և կարգադրագրերը լիզենզառուների կողմից անհապաղ կատարելու մասին։ 

· Առաջարկվում է «Էլեկտրոնային հաղորդակցության մասին» օրենքով կարգավորել Հայաստանում հոսթինգ ծառայություններ մատուցող կազմակերպությունների իրավական կարգավիճակը։ Հոսթինգ ծառայություններ մատուցող կազմակերպությունները նույնպես պարտավոր են մասնակցել ատելության խոսք կանխարգելման ընդհանուր միջոցառումներին ու այդ առումով ստանձնել իրավունքների ու պարտականություններ։ 

· [bookmark: _Hlk133176912][bookmark: _Hlk133173699]«Ինտերնետ Հանրություն» ՀԿ-ն, որպես Հայաստանում «.am» և «․հայ» դոմենային անունների կառավարիչ կարող է մշակել ատելության խոսքի կանխարգելման վերաբերյալ բողոքների քննության արդյունավետ մեխանիզմներ։  

· Դոմենային տիրույթում ռեգիստրարների կողմից  գրանցորդների (Domain name holders) հետ կնքվող քաղաքացիաիրավական պայմանագրերում պետք է նախատեսվի ատելության խոսքի մասին արդյունավետ դրույթ՝ Իրավահավասարության մասին օրենքի նախագծում առաջարկվող մոդելի հիման վրա։ Այդ դրույթը պետք է պարտավորեցնի դոմեն օգտատերերին, որ դոմենը չի կարող օգտագործվել  ատելության խոսքի հրահրման կամ տարածման համար։ Պայմանագրում պետք է սահմանվեն նաև այդ դրույթը խախտելու համար ռեգիստրի կողմից դոմենի  գործողությունը կասեցնելու կամ դադարեցնելու հիմքեր ու ընթացակագեր, բողոքարկման վերաբերյալ կարգավորումներ։ 

· «Ինտերնետ Հանրություն» ՀԿ-ն ռեգիստրրների հետ միասին կարող են մշակել միջազգային իրավունքում և շատ երկրներում կիրառվող «ծանուցել և հեռացնել» (Notice and Take Down) ընթացակարգի մեխանիզմներ։ Այդ մեխանիզմները հիմքերը կարող են սահմանվել ԻՀ-ի և ռեգիստրարների, ինչպես նաև ռեգիստրարների և գրանցորդների միջև քաղաքացիաիրավական պայմանագրերում։ Այս ընթացակարգը հիմք կհանդիսանա, որ ռեգիստրարները ստանձնեն դոմեն տիրույթների մոնիթորինգի գործառույթ կամ ատելության խոսքի կոնտենտի առկայության մասին ծանուցմանը արձագանքելու պարտականություն։ Այդ պարտականությունների չկատարելը հիմք կհանդիսանա, որ ԻՀ-ն խզի պայմանագիրը ռեգիստրարի հետ։

· Մշակել ատելության խոսքի կանխարգելման համակարգավորման մոդել ԻԿՀ-ի և դոմենային տիրույթի դերակատարների՝ Ինտերնետ հանրություն ՀԿ-ի և ռեգիստրարների մասնակցությամբ։ Համակարգավորման մոդելի համաձայն, ԻԿՀ-ն որպես պետական մարմին պետք է պատասխանատու լինի կանխարգելման կառուցակարգի համար ստանդարտներ մշակելու համար, օրինակ՝ ընթացակարգեր, չափանիշներ, նյութաիրավական հիմքեր, քաղաքականություն ձևավորող հայեցակարգեր, և այլն։ Դոմենային տիրութի մասնակիցները պետք է պատասխանատու լինեն կոնտենտի հայտնաբերման, հեռացման, արգելափակման և կանխարգելման հայեցակարգի առումով այլ  գործողությունների համար։ Այս դերակատարները պետք է հաշվետու լինեն ԻԿՀ-ի կիրառված ընթացակարգերի, ստանդարտների, վիճակագրական տվյալների համար։ 
[bookmark: _Toc134288884]Ամփոփում

Ուսումնասիրության մեջ մանրամասնորեն ներկայացվել են ատելության խոսքի կանխարգելման բարեփոխումների առաջարկություններ չորս ոլորտներում․ քրեական օրենսդրությունում, քաղաքացիական օրենսդրությունում, վարչական օրենսդրությունում ու համացանցի կառավարման ոլորտում, որը մեծապես առնչվում է վարչական ու քաղաքացիական օրենսդրական համակարգերին։ Հպանցիկ անդրադարձ եղավ նաև ինքնակարգավորման ու համակարգավորման ուղղությամբ վարքագծի ու էթիկայի կանոնագրքերում և համապաասխան ընթացակարգերում անհրաժեշտ փոփոխություններին։ Սակայն դրանք այս ուսումնասիրության հիմնական առարկան չեն, ու այդ պատճառով այդ ոլորտի վերաբերյալ մանրամասն առաջարկություններ տեղ չեն գտել այս հետազոտությունում։  
Ամանածավալուն ռեֆորմներն արվել է քրեական օրենսդրության մեջ։ Նոր քրեական օրենսգիրքը, որն ուժի մեջ է մտել 2022 թվականի հուլիսի 1-ից, պարունակում է ատելության խոսքի կանխարգելման արդյունավետ նորմեր։ Այդ առումով, քրեական օրենսդրությունում կարիք չկա կատարել ծավալուն բարեփոխումներ։ Սակայն անհրաժեշտ է արմատապես բարեփոխել վիճակագրության համակարգը և համախմբված վիճակագրությունից անցում կատարել տարանջատված վիճակագրության համակարգ։ Դա պահանջվում է նաև Հայաստանի Հանրապետության միջազգային պարտավորություններով։ 
Ատելության խոսքի կանխարգելման ուղղությամբ արդյունավետ նախաձեռնություն կարող է լինել Վարչական իրավախախտումների մասին օրենսգրքում հասարակական վայրում ատելության խոսքի համար վարչական տույժեր նախատեսելը։ Դա կարող է ընգրկել ցանկացած հասարակական միջավայր, այդ թվում սպորտային միջոցառումների ժամանակ, ինչպես նաև սոցիալական ցանցերում ռասիստական բնույթի ցանկացած արտահայտության, գրառման, ժեստի և արտահայտվելու ցանկացած այլ եղանակի համար վարչական տույժ նախատեսելը։ Ընդ որում, որոշ դեպքերում վարչական տույժը կարող է լինել առավել համաչափ ու արձագանքման առավել նպատակահարմար եղանակ, քան քրեական պատասխանատվությունը։ 
Առաջարկվում է նաև սահմանել ատելության խոսքի վերաբերյալ նորմեր քաղաքացիական օրենսդրությունում, մասնավորապես, Քաղաքացիական օրենսգրքում և քաղաքացիաիրավական հարաբերություններ կարգավորող այլ օրենքներում։ Այս իմաստով մեծ կարևորություն է տրվում «հովանոցային» նորմի սահմանումը «Իրավահավասարության մասին օրենք» նախագծում, որը կարող է լինել ուղենիշային նորմ քաղաքացիական և վարչական օրենսդրության ամենատարբեր բնագավառներում ատելության խոսքի նորմեր սահմանելու և կիրառելու համար։ Ավելին, ուղենիշային նորմը կարող է լայնորեն կիրառվել նաև ինքնակարգավորման ու համակարգավորման համակարգերում, որոնք հիմնականուն սահմանվում են հանրային ու մասնագիտական մարմինների վարքագծի ու էթիկայի կառուցակարգերում։  
Առանձնահատուկ կարևորություն է ներկայացնում ատելության խոսքի կանխարգելման ուղղությամբ առաջարկությունները համացանցի ոլորտում։ Գաղտնիք չէ, որ այս ոլորտը առավել խնդրահարույց է՝ հաշվի առնելով համացանցի առանձնահատկությունները։ Այս տիրությում ատելության խոսքը, այդ թվում նաև ցանկացած այլ տեսակի անօրինական խոսքը, տարածվում է առավել մեծ մասշտաբներով, արագությամբ ու սփռվածությամբ, քան ֆիզիկական միջավայրում կամ ավանդական լրատվամիջոցներում։ Ավելին, այս միջավայրում տարածված խոսքը հետագայում դժվար է կարգավորելը, առավել ևս արգելափակելը կամ հեռացնելը։ Չնայած այդ ամենից, համացանցի ոլորտը դժվար կառավարելի և կարգավորվող ոլորտ է, և այս ոլորտում քաղաքացիների իրավունքները ատելության խոսքի դեմ առավել թերի են պաշտպանված։ 
ՀՀ համացանցային տիրույթում սպառողների և տարբեր դերակատարների միջև իրավահարաբերությունները ձևավորված են հիմնականում էլեկտրոնային հաղորդակցության հանրային ցանցերի և դոմենային տիրույթներում։ Ինչ վերաբերում է սոցիալական ցանցերին, դրանք հիմնականում կառավարվում են օտարերկրյա ընկերությունների կողմից, որոնք չունեն ներկայացուցչություն ՀՀ-ում, և այս տիրույթում ատելության խոսքի կանխարգելման մեխանիզմները հիմնականում կարելի է կիրառել ան դեպքում, երբ օգտատերերին հնարավոր է նույնականացնել, որի դեպքում նրանց նկատմամբ կարելի է ընդհանուր կարգով կիրառել քրեական, քաղաքացիական կամ վարչական պատասխանատվության մեխանիզմներ։ 
Ինչի վերաբերում է էլեկտրոնային հաղորդակցության հանրային ցանցերի տիրույթին, այս ոլորտը մեծապես կարգավորվում է պետության կողմից, ու դա իրականացվում է պետական լիզենզիայի միջոցով։ Դա արդեն իսկ ենթադրում է արդյունավետ վարչական մեխանիզմների կիրառման հնարավորություն լիզենզավորման պայմանագրի շրջանակում, որի արդյունքում ցանցային օպերատորներին և համացանցային կապի ծառայություններ մատուցողներին կարելի է հարկադրել ստեղծելու ատելության խոսքի արձագանքման արդյունավետ մեխանիզմներ։ Ուստի, այս ոլորտում կարելի է ներդնել արձագանքման արդյունավետ մեխանիզմներ պետական հարկադրանքի վարչական կառուցակարգերով։ 
Ինչ վերաբերում է դոմենային տիրույթին, այս տիրույթը ամբողջովին դուրս է պետական կարգավորումից, և կառավարվում է քաղաքացիաիրավական հարաբերություններով։ Դա հնարավորություն կտա այդ հարաբերությունները կարգավորող դոմենային պայմանագրերում, որոնք կնքվում են գրանցորդների և ռեգիստրարների միջև, քաղաքացիաիրավական այդ պայմանագրերում սահմանելով  ատելության խոսքի արդյունավետ դրույթներ, որի պայմաններում ռեգիստրարները, ինչպես նաև «Ինտերնետ Հանրություն» հասարակական կազմակերպությունը, որը լիազորված է կառավարելու «․am» և «․հայ» դոմենները, շահագրգռված կլինեն ստեղծելու ատելության խոսքի մշտադիտարկման, արգելափակման, հեռացման, բողոքների քննության և քաղաքացիական պատասխանատվության արդյունավետ համակարգեր, որոնք ներկայումս բացակայում են։ Ի հավելումն, առաջարկվում է այս ոլորտը կարգավորել պետության և մասնավոր դերակատարների միջև գործընկերային հարաբերությունների համակարգավորման մոդելի կառուցակարգով, որտեղ այս երկու խմբերը կունենան գործառույթների ու լիազորությունների հստակ շրջանակներ, որտեղ առաջինը կունենա ստանդարտների մշակման ու դրանց կատարման նկատմամբ վերահսկողություն իրականացնելու լիազորություններ, իսկ երկրորդը՝ ատելության խոսքի մշտադիտարկման, հայտնաբերման, կանխարգելման ու հեռացման լիազորություններ։ 

